text:
Ubuhanuzi bw’Ikinyoma, bw’Inkozi y’Ikibi,magigiri Richard Gatera Niwenshuti SENEGAL-DAKAR
INZOZI Z’UMWANA W’UMUNTU: August 18, 2018: Njyanwa mu iyerekwa ubwo narindi mu gihugu cy’ubutayu cya Senegal mu murwa mukuru wa Dakar, mbona ndi ahantu heza cyane hatagira uko hasa ariko hameze nkaho barimo kuhatunganya. Naje kubona ngenda mu nzira nyabagendwa ya kaburimbo mbisikana n’ibimodoka n’ibimashini bigezweho bikora imihanda nuko mbona nsa nk’uhagatiye umwana mu ntoki kandi ndi kumwe n’abandi bantu batari bacye bangenda inyuma. Naje kwitegereza inyuma yanjye mpabona umukobwa mwiza ariko wambaye amapantalo agaragaza imiterere ye nuko nza kumva mubwira ngo najye imbere yanjye nuko dukomeza kugenda muri inyuma kandi ngihagatiye wa mwana mu ntoki.
Tugeze imbere gato nahise mbona ko imihanda barimo kuyikora bayimereye nabi. Nkomeza kwitegereza cyane mbona barimo kurimbura imihanda ya kaburimbo ya cyera arinako bakora indi mishyashya yagutse cyane kandi ica no mu kirere. Impande z’iyo mihanda barimo bakora nahabonye amazu meza y’amagorofa y’ibitabashwa kandi yari menshi ubona ko ari umujyi w’igitangaza. Hari ahantu heza cyane!
Naje kurambura amaso neza mbona ko hari umuhanda uca mu kirere bari bamaze gukora nuko mbona abantu benshi cyane bicaye mu modoka ndende imeze nka gariyamoshi “train” ariko nitegereje neza mbona ko niyo modoka barimo kuyitunganya neza bashyiraho ikintu hejuru kiyitwikira kugira ngo kirinde abagenzi kwicwa n’imirasire y’izuba. Kandi nabonaga yiteguye guhita itwara abo abantu ibajyana ahantu runaka ntashoboye guhishukirwa aho ariho. Naje guhita nkanguka.
August 19, 2018: Njyanwa mu iyerekwa ubwo narindi mu gihugu cy’ubutayu cya Senegal mu murwa mukuru wa Dakar, mbona ndi kumwe n’abagore babiri (2) umwe ndamuzi kuko twakoranye mu kazi (Secretary Niyonsaba Régine) akaba akunda gusenga cyane ndetse yigeze kwiha Imana ariko nyuma aza gushaka umugabo w’umusirikare Jenoside yakorewe abatutsi mu 1994 irangiye.
Undi mugore twari kumwe ntabwo nashoboye ku mumenya neza nuko mbona turimo tuganira ibijyanye na politiki mbona dufite urupapuro ruriho urutonde rurerure rw’abantu numva tuvuga ko abo bantu ari za magigiri z’abahutu ziyemeje gukorera umwakagara Paul Kagame ndetse icyaje ku ntangaza n’uko kuri urwo rutonde rwa za magigiri naje kubonamo umugore witwa Marie Esther Murebwayire wiyita umukozi w’Imana (umuvugabutumwa) kandi ari magigiri.
Nakomeje numva mbwira abo bagore babiri (2) twari kumwe ko kugira ngo gakondo y’abakiranutsi izashobore guhinduka igihugu cyiza Uwiteka yishimira ko bisaba kurimbura buri kintu cyose igashyirwa hasi ku butaka kugira ngo izongere yubakwe bundi bushya kandi nkomeza numva mbabwira ko ariho izamera neza kurusha uko imeze nabi magingo aya kuko iyoborwa na Sekibi Satani.
Nakomeje kuguma mu iyerekwa mbona turi ahantu mu nzu twicaye turi abantu benshi dusa n’abari mu cyumba kinini cy’inama kandi twicaye. Nuko nza kubonamo umuntu umwe ariko yari akiri muto nuko mbona ko yashize amanga kandi atarangwa no kugira amarangamutima y’ubwoba.
Mbona arahagurutse asa nufata ijambo kandi nabonaga agenda atuzungurukamo igihe yarimo avuga ijambo. Nagiye kumva numva arateruye aravuga ngo kino gihugu ubwo yavugaga gakondo y’abakiranutsi ngo ntabwo gikwiye kuyoborwa n’umuntu utari inyangamugayo ngo kandi uwo muntu ntagomba no kuba asuzuguritse ku maso. Nuko amaze kuvuga atyo ntangazwa no kubona hari umugabo w’inzobe wicaye impande yaho uwavugaga ijambo yari ahagaze (reka mvuge ngo aho yarageze kuko yavugaga ijambo atugendagendamo!)
nuko uwo mugabo w’inzobe wari wicaye mbona arararamye aramutumbera aramubaza ngo njyewe iyo undebye mu maso ubona ntakwiye kuyobora gakondo y’abakiranutsi? Arongera aramubaza ati ese ubona ndi umuntu usuzuguritse? Byabaye nk’igitangaza nuko nitegereje neza uwo mugabo w’inzobe mbona rwose ni Umwana w’umwega umwakagara Paul Kagame. Uwo muntu wari wafashe ijambo numvise nta kintu amusubije!
Mbere yo kuva mu iyerekwa nabonye ndi kumwe n’abantu babiri (2) twakoranaga turimo tuganira ndetse tunajya impaka zoroheje atari zimwe za ngo turwane. Umwe yari umugabo (ICT Officer Mr. Félix Nzabandora) undi akaba umugore (Human Resource Manager Charlotte Usaba) nuko numva bambwira ngo sinzigere nkora ikosa ngo mve mu kazi gutyo gusa. Ndetse uyu mugore we yampaye ibintu byo gukora bituma nguma kuba hafi y’ikigo nkorera (RBC/MPPD Huye or LABOPHAR) nuko numva mushwishuriza mubwira ko akwiye kunyubaha kuko nafashe konje “Congé cg annual leave” mbona abuze ikindi arenzaho n’ubwo bwose nabonaga afite umuba w’impapuro zifatanye zanditseho ibintu byinshi cyane bijyanye n’akazi. Nahise numva ku mutima wanjye ngomba kujya kure cyane ya gakondo y’abakiranutsi ndetse kure cyane y’aba bantu bambuza gukora ikiri mu bitekerezo byanjye. Naho byarangiriye!
August 20, 2018: Njyanwa mu iyerekwa ubwo narindi mu gihugu cy’ubutayu cya Senegal mu murwa mukuru wa Dakar, mbona ndi mu nyubako ndende ikaba yari igorofa y’umweru wera isa neza naho ncumbitse magingo aya. Nuko mbona nsohoka muri iyo gorofa ndagenda mbona ngeze muri gakondo y’abakiranutsi ahantu mu rusisiro “Centre” mu mayira abiri (2) kandi ndi kumwe n’abakobwa babiri (2).
Iburyo bwanjye nabwirwaga kujya gusura umugore tuziranye (Françoise) ariko ncibwa intege maze kumenya ko asigaye atuye ahantu mu isayo no mu bisogororo by’ingurube kandi inzira iganayo yari inzira y’igitaka kandi na none atuye ahantu hasi mu gikombe kijya kwegera imanga. Ijwi ryambwiye ko atuye aho hantu hateye muri ubwo buryo kandi umwe muri abo bakobwa yakomeje kunyinginga ngo abe ariho twerekeza gusa undi mukobwa bari kumwe nta kintu na kimwe yavugaga. Narabyanze nza kubona ntandukana nabo.
Nikomereje urugendo ahagana ibumoso bwanjye nza kubona ngeze imbere mu nzu nuko mbona umukobwa mwiza wari uhari mpita muramutsa nawe ampa karibu twicara mu ruganiriro rw’iyo nzu. Nabonaga ari ahantu haciye bugufi mbona nicaye ku rubaho rujya kuba rurerure nuko imbere yanjye ku meza mpabona igisoro ntangazwa n’ukuntu abana b’abakobwa bakiri bato bakina igisoro? Kandi ubusanzwe ari umukino ukunze gukina abagabo ndetse kenshi baba basheshe akanguhe. Ubwo hahise haza undi mukobwa wari uturutse ikambere mu gikari nsanga we ndanamuzi (Jeanne) kuko asanzwe akora akazi ko mu rugo muri gakondo y’abakiranutsi nuko nawe ndahaguruka ndamuramutsa.
Iyerekwa ryanjyanye ahandi hantu nza kwisanga ndi mu nzu nini mbona ndi kwambara imyenda ya siporo “Sport Tenu” nza no kuhabona umugabo twiganye muri kaminuza nkuru y’u Rwanda (Phn Bahati Claude) nuko mbona nambara imyambaro yabugenewe ariko nirebye mbona ntabwo ari myiza nuko nza kongera ndahindura kugira ngo njye muri “Sport” nambaye neza mberewe. Mbere yo kujya muri icyo gikorwa nahise mbona umwana w’umukobwa araje ansaba ko namufasha nkamujyana aho bagurira umugati nuko ndamuherekeza mbona baduhaye umugati muremure “Pain Français” ariko igice cyawo (1/2) nzakubona ko cyamaze kubora hamwe n’ibyari biri imbere. Iyi ni ya migati basatura imbere bagashyiramo amafunguro atandukanye (inyama, inyanya, ibitunguru, puwavuro, imboga, amashaza, ibirayi, amafiriti, foromaje, urusenda, etc).
Aho hantu hari hameze nko mu iduka rya kijyambere “Supermarket” nuko nyuma yo kubona ko uwo mugati wamaze kwangirika igice kimwe mbona ducitse intege biranatubabaza ariko sinamenya ikindi cyakurikiyeho kuko ari aho nagejeje.
Narakomeje nerekwa ibijyanye n’ubutaka muri gakondo y’abakiranutsi mbona nerekwa impapuro mpamo z’ubutaka bwanjye mpafite cyane cyane nabonaga ibyo bita UPI NO z’ubwo butaka aribyo iyerekwa rimpishurira cyane nuko mbona ko leta y’umwakagara Paul Kagame yazamuye imisoro batangira no gusoresha ubutaka butasoraga. Mbona ko n’ubwo nasoreraga ubutaka bumwe gusa guhera mu mu mwaka wa 2015 ko noneho hiyongereyeho n’ubundi bwa kabiri ariko bwo nkaba ntarajyaga mbusorera! Ubwo mpita mbona ko ibyo muri gakondo y’abakiranutsi bitazoroha na gato.
Nyuma nakomeje nerekwa abantu bari kuva aho hantu mu kigo cy’amashuri ahari hateraniye urubyiruko rwinshi mu mukino nuko nanjye ntangira gutekereza uko ndibuhave ariko ngira amahirwe mbona imodoka iraje ndayihagarika barahagarara barantwara n’ubwo yasaga niyuzuye ariko bangiriye neza ntibansiga nuko mbona twiyegeranya ku ntebe y’inyuma mbona mbashije gufunga umuryango turagenda. Muri iyo modoka naje kubonamo wa mugore “Directrice”, wari wanze ko nkina umupira w’amaguru hamwe n’urubyiruko, nabonaga yicaye ku mwanya w’imbere neza neza imbere yanjye kandi nahise mbona ko icyo kinyabiziga ari icye bwite. Gusa abandi bose twari kumwe mu modoka ntabwo nabashije kubamenya.
Naje kubona tugera ahantu mu nzu mbona twicaye dusa n’abari kwiyakira. Hari mu rugo rw’uyu mugore “Directrice” nuko mbona umugabo we anyakira neza cyane biranshimisha. Yazaga kenshi kumbaza ngo nkongere icyo kunywa? Nanjye nkamusubiza ngo yegoo. Nuko mbona anzanira ikinyobwa cyo mu bwoko bw’ibidasembuye cya “Fanta Sprit” nuko ndagisoma nsirika icyaka numva ndushijeho kugubwa neza.
Ikindi kandi n’uko umwana wabo ukiri muto yakomeje kunyicara ku bibero igihe kinini ndetse ari nako akubagana. Twamaranye umwanya munini cyane ariko biza kugeraho mama we “Directrice” aza kumufata atangira kumuha akabere nuko numva amubwira ngo ko wari wanyanze se? Ukikundira uriya mugabo? Yasaga n’umubwira amagambo amwe ababyeyi bakunda kubwira abana bato babakinisha usibye ko uwo mwana yari akiri muto cyane kuko atari yakamenya kuvuga ndetse no kugenda simbihamya.
August 21, 2018: Njyanwa mu iyerekwa ubwo nari ndi mu gihugu cy’ubutayu cya Senegal mu murwa mukuru wa Dakar, mbona ndi mu bwato bunini cyane rwagati mu nyanja nsa n’uri mu rugendo kandi nta kintu na kimwe kindi nabonaga kiri hafi aho ndetse nta n’umuntu n’umwe nabonaga turi kumwe muri ubwo bwato yaba uwakagombye kuba abutwara “Boat Captain” cyangwa se abandi bantu batandukanye kuko bwari ubwato bunini cyane bugezweho ndetse bunafite ubushobozi bwo kuba bwatara abantu n’ibintu byinshi bitandukanye.
Nakomeje kuba mu iyerekwa mbona nsa nuri mu kaga gakomeye ndimo kwirukankanwa n’umuntu ashaka kungirira nabi bikomeye kuko yari afite umujinya, amahane, n’amakare ntibagiwe n’ubugome ndengakamere bwo kurimbura ubugingo bwanjye. Nabonaga aho hantu nari ndi harasaga n’i Remera muri gakondo y’abakiranutsi ahagana kuri stade amahoro.
Nuko uwo muntu mbona ko amereye nabi cyane anyirukankana ashaka kundimbura ariko icyaje kuntangaza nuko nagendaga mubona mu ishusho itandukanye agenda yihindagura nk’urwumvu rimwe nkabona asa n’abantu ubundi nkabona asa n’imbogo cyangwa inka y’inkazi nuko nkomeza kwiruka muhunga nkiza amagara yanjye kuko nari ngeraniwe bikomeye.
Nabanje kumuhungira mu nzu imbere nuko mbona ko yatahuye aho ndi mbona ko arimo aza atumbereye icyerekezo cy’aho nari mperereye aho muri gakondo y’abakiranutsi i Remera arinako agenda arimbagura ibyo ahuye nabyo byose mu mujinya ukomeye cyane w’umuranduranzuzi. Icyo nakoze ni uguhita nsohoka niruka cyane maze aba arambonye dukomeza gushyidika mbona ko yenda kumfata ariko nishakamo akabaraga mbona nshyizemo intera ifatika hagati yanjye nawe.
Naje kugera ahantu hafi y’ibiti bicye cyane bigera nko kuri bitatu (3) nirebye nsanga nambaye ikote rifatika rijya kuba umukara kandi rirerire rigera ku birenge hamwe n’ingofero mu mutwe nuko mpita nkata inyuma y’ibyo biti kugira ngo uwo muburagasani atongera kunca iryera. Inyuma y’ibyo biti hari ahantu hameze nko mu butayu hatandukanye cyane naho narindi mbere nirukankanwa n’uriya mugabo washakaga kundangiza.
Nuko naje kubona nkata inyuma y’ibyo biti nerekeza aho hantu h’ubutayu ariko nkomeza kugenda nsa n’uwubitse umutwe kandi nkumva ngifite ubwoba mu bitugu byanjye. Naje kumva wa mugabo ari hakuno y’ibyo biti arimo agenda abaza abantu bose aho mperereye akagenda abareba amasura yabo ngo arebe ko ari njye? Byaje kurangira gutyo atabashije kumbona ariko nasaga nuwahahamutse kubera uyu mugabo nabonaga afite ubugome budasanzwe!
Mbere yo kuva mu iyerekwa nabonye ndi mu nzu ndyamye ku buriri ariko buri hasi butagira igitanda nuko ndebye imbere yanjye mpabona umugore (Angélique Marie Diouf) arimo kwiyuhagira umubiri wose kandi yambaye ubusa hose mbona ko arimo kwiyuhagirisha amazi aturuka hejuru “Shower” mu bwiyuhagiriro “Washing Room” ariko ntabwo hari ahantu hafunze kuko hari imbere yanjye kandi mureba neza wese kuko ari nta bikuta byari bihari. Naje kubyuka ndamusanga muturuka inyuma ndamwegera maze numva ndamwishimiye cyane mu buryo bw’umubiri. Aho hantu hasaga naho mperereye magingo aya (Senegal) kuko n’uyu mugore ariho atuye kandi uburyamo bwanjye bukaba bumeze nk’uko nabisobanuye.
August 22, 2018: Njyanwa mu iyerekwa ubwo nari ndi mu gihugu cy’ubutayu cya Senegal mu murwa mukuru wa Dakar, mbona ndi kumwe n’umugore mwiza dukorana kandi twigeze gukundana akiri umukobwa (Florence Uwankana) ndetse n’ubu akaba ari inshuti yanjye magara kuko tugikundana cyane nka musaza na mushiki nuko mbona turi kumwe mu nzu twishimye duhuza urugwiro turi twembi ari nta wundi muntu n’umwe uhari nuko mbona ko tugeze naho duhuza imibiri biza kurangira numva mwishimiye mu buryo bukomeye.
Nakomeje kuguma mu iyerekwa nza kubona ninjira mu nzu y’igorofa yubatse mu buryo bw’ubuhanga kandi ikaba yarabagamo abantu benshi ariko bose bakaba bari bafite ahantu hamwe bahurira “Hall” hisanzuye ubona hashobora gukoreshwa mu bintu bitandukanye (Salle reception, meeting, imyidagaduro, etc). Nkitangira kuzamuka narabutswe hejuru kuri “Level” ya kabiri umugabo (Désiré) n’umugore (Aurerie) bose mbazi bakiri ingaragu biga muri kaminuza nkuru y’u Rwanda bakaba bakomoka i Cyangugu kandi nyamukobwa yakundaga cyane umuhungu igihe twari tukiri abanyeshuri muri iyo kaminuza ariko nyamuhungu ukabona ko bitamufasheho bitewe n’uko amasomo yabaga ameze nabi kandi nta n’ubushobozi yari yakabona bwo kuba yashinga urugo kuko nyamukobwa nibyo wabonaga ashaka cyane kuko yamukundaga byo gusara. Naje kubona bari kumwe mu cyumba batuje nk’abantu babana numva birantangaje kuko nziko batigeze bashakana tugeze hanze ya kaminuza kuko buri wese yafashe inzira ye y’ubuzima.
Narabyitegereje biranyobera nuko ndakomeza ndazamuka ngera kuri “Level” yo hejuru ya nyuma muri iyo gorofa. Nuko mpura n’umusore muremure w’igikara nabonaga ari inshuti yanjye cyane mbona ko ari we nisanzuyeho kurusha abandi bantu bose bari baraho. Ampa karibu ndicara nuko anyereka abakobwa babiri (2) bari bicaye aho ambwira ko bigana “presentation” nuko nza kumva bavugana iby’amasomo yabo ku ishuri. Naje kubona wa musore anshyira mu modoka aho hejuru nuko asubira inyuma “back wards” nuko ngira ubwoba cyane ko iyo modoka ishobora guhanantuka aho hejuru tugashira. Mbona ko arimo kunseka ampumuriza ngo ntugire ikibazo inyuma ndaharora neza. Yaje guhagarara ariko umupine w’imodoka wendaga kurenga iyo nyubako.
Naje gukomeza ntambagira aho hantu hejuru nuko mpabona abana b’ibibondo bari kumwe n’umukobwa arimo kubagaburira no kubafata neza “Baby Sitting” ndabaramutsa nuko nitegereza hirya gato mpabona ibikoresho by’abana mbese ibikinisho byabo harimo n’utugare duto twiza. Nahise mfata akagare gato ndatangira ndakanyonga ariko ni twa tugare tutava aho turi ariko imipine ikikaraga “fixed bicycle”. Nahise ngaruka hahandi wa musore na ba bakobwa bari bari nuko mbona nganira na wa musore ariko nza kumva ambwira ko ashaka kundangira umukobwa mwiza cyane ngo nkazamushakaho umugore! Numvise amutaka cyane bikomeye avuga ko ari nyampinga ufite ubwiza butagereranywa. Nahise ngira amatsiko menshi y’uwo mukobwa numvaga ari igitangaza? Naje kumva mubaza nti ese uwo mukobwa areshya ate? Yanshubije ko ari mugufi cyane! Nahise mubwira ngo ubyihorere ntuzirirwe umunyereka.
Mbere yo kuva mu isi y’umwuka nabonye ndi ahantu ndi kumwe n’abantu benshi cyane harimo n’abakobwa bakenyeye imyitero. Naje kumva mbwirwa ko tuvuye kureba umupira w’amaguru “Football Match” ariko naje gutangazwa n’uko uwo mukino ntigeze mbasha kuwureba habe no kugera kuri stade cyangwa se ngo ndabukwe byibuze abakinnyi! Nibaza uwo mukino igihe twawurebeye bimbera inshoberamahanga?
Naje no kubona mfite mu ntoki tike “ticket” yo kwinjira kuri stade ifite agaciro k’amafaranga 2,500Frws ikaba itarigeze icibwa bigaragara ko ntigeze ninjira muri stade ngo ndebe uwo mukino. Ariko kandi kuva aho hantu byari ikibazo gikomeye cyane kuko imodoka zari nke kandi abantu ari benshi cyane. Nabonye ba bakobwa bari biteye imikenyero bicaye hasi barambije basa n’abihebye kuko kubona imodoka byari ikibazo. Nahise mbona ko ibintu bitoroshye mpita mfata icyemezo cyo kuva aho hantu n’amaguru. Nahise ntambika mva mu kivunge ndigendera kandi nabonaga nambaye imyenda bakunda kwita amatiriningi.
August 23, 2018: Njyanwa mu iyerekwa ubwo nari ndi mu gihugu cy’ubutayu cya Senegal mu murwa mukuru wa Dakar, mbona ndi mu nzu ndi kumwe n’umugabo w’umuyisilamu (Abdoul Twagirumukiza) twigeze gukinana umupira w’amaguru mu ikipe y’ingimbi ya Mukura Victory Sport ndetse no mu ikipe nkuru ya kaminuza y’u Rwanda ubu akaba asigaye ari umusifuzi ukomeye cyane mu cyiciro cya mbere mu mupira w’amaguru muri gakondo y’abakiranutsi nuko mbona uwo mugabo anshotora cyane birenze akagero. Twari twicaye ku ntebe y’urubaho rurerure nuko akajya ankandagira ku ipatalo ansiga imikungugu nanjye ndamusubiza ariko mbona ko andushije ubukana njye nsa nkaho iyo mikino ntashoboye kuyikomeza.
Nyuma yaje guhaguruka ajya ahagana ku kibambasi cyari imbere yacu mpita mbona asa n’uhagaze imbere y’ikibaho “Black Board” kandi mbere nabonaga turi mu nzu isanzwe itari ishuri? Nabonye mpamusanga ndamutumbera mfite akababaro mubaza impamvu arimo ankorera ibintu bisa bitya bitarimo kwiyubaha no kunyubaha? Nta kintu na kimwe yansubije nuko ndamureka nisubirira kwicara ku rubaho. Yaje kugaruka kwicara iruhande rwanjye nuko mbona acigatiye ibipapuro ku bibero bye mbona yandika ibintu ntamenye neza ibyo aribyo? Nuko nza no kumva ambaza ngo ese harya iyo umukuru w’igihugu ashaka kuvuga ko undi mukuru w’igihugu ari mugenzi we ngo babivuga bate mu rurimi rw’igifaransa? Naramusubije nti baravuga ngo: “Mon Homologue Monsieur le Président”.
Maze kumubwira ibi nabonye abyandika aherako ahita anasohoka nuko ageze hanze imbere y’umuryango mbona nkuraho “rideau” ndamubwira ngo dore utaye ikaramu yawe! Nari maze kuyitora aho hasi imbere y’umuryango. Yarayifashe ariko mbona ajugunye imbere yanjye ibintu ntamenye neza ibyo aribyo ariko kandi bitamfitiye umumaro na gato nuko mpita mbona ko atigeze yihana kunshotora. Naramwihoreye birangira bityo!
Nakomeje kuguma mu iyerekwa mbona umukuru w’igihugu cya Tanzaniya H.E Dr. Pombe Magufuli mbona ari ku kibuga cy’umupira w’amaguru arimo gukinana n’abana bakiri bato b’abahungu mbona arimo aconga ruhago. Abo bana bari bakoze igisa n’uruziga mu kibuga cy’ibyatsi byiza nuko mbona Perezida Pombe Magufuli arimo kugenda abahereza umupira. Ubwo igihe namwitegerezaga cyane nabonye atanga umupira neza “Good Pass” awuha umwana wari inyuma ye awumuha atamureba akoresheje agatsinsino “Talon” nuko mbona aramwenyuye yishimira uburyo abikozemo!
Mbere yo kuva mu iyerekwa nabonye turi ahantu hasa no ku nkengero z’inyanja ku cyambu “Ocean Port” ndi kumwe n’abantu bane barimo abagabo babiri (2) bose twikoranye mu kazi mu bihe bitandukanye umwe akaba umurundi (Nkanira Blaise) naho undi akaba umunyarwanda ukora akazi k’ubutasi mu bigo bya leta kandi mu ibanga rikomeye cyane (Niyonzima Philbert) ndetse tukaba twarigeze kubana mu nzu imwe igihe twakoranaga ariko sinigeze menya ko akora uyu mwuga kuko naje kubimenya nyuma haciye igihe twaratandukanye mbibwiwe n’abamuzi neza. Nari kumwe kandi n’abana babiri (2) b’abahungu bakiri bato ariko ntabwo nabashije kubamenya neza. Igihe twari aho hantu hasaga no ku nkombe z’inyanja nahise mbona haza imodoka “voiture” yo mu bwoko bwa “Toyota Carina” nuko tuyinjiramo ariko hari hasigaye gusa intebe y’inyuma. Mbona ko ba bana babiri (2) bibaye ngombwa ko umwe akikira undi kuko barutanagaho gato umukuru akikira umuto kugira ngo tubashe gukwirwa mu modoka. Ibi byaterwaga nuko umugabo umwe muri bariya bagabo babiri navuze hejuru (umurundi) yari munini cyane afite ibiro byinshi bishobora kuba birenga ijana (> 100kg). Twahise tuva aho hantu turagenda!
August 24, 2018: Njyanwa mu iyerekwa ubwo nari ndi mu gihugu cy’ubutayu cya Senegal mu murwa mukuru wa Dakar, mbona ndi kumwe n’abagore babiri bavukana (Kamaliza Géorgette na Kabarere Généreuse) bakaba ari bashiki banjye kwa data wacu nuko mbona turi kumwe mu nzu y’umubyeyi mukuru twese dukomokaho (Grand Father Musagara Paul) mu cyumba kimwe noneho nza kumva ndimo kubwira uyu mugore Kabarere Généreuse ko hari umugabo wambwiye ko amukunda cyane byo gupfa kandi akaba yaransabye ko nabahuza kugira ngo bakundane azamurongore. Ariko nza gutangazwa n’uko uyu mugore abyishimiye cyane ndetse ananyereka ko abishaka cyane nuko ndumirwa kuko nziko afite umugabo basezeranye kandi akaba akiriho ndetse baracyanabana! Igihe nari kumwe n’aba bagore mu nzu nagerageje gushaka ibyishimo ku mutima ariko ndabibura. Ubusanzwe ntabwo hagati yacu habamo umwuka mwiza kuko ababyeyi babo (Gatali Géorges na Kamayugi Immaculée) baduhemukiye igihe batureraga nk’impfubyi cyane cyane nyina Kamayugi Immaculée wakomeje kubakongezamo umwuka w’urwango bikaza kurangira habayemo kwishishanya gukomeye cyne hagati yacu kugeza na bugingo n’ubu.
Nakomeje kuguma mu iyerekwa kandi nkomeza no kubona ndi kumwe n’aba bagore babiri maze kuvuga hejuru nuko mbona dufata amafunguro ariko barangije bampa igikombe kirimo icyayi cya mukaru gifite irangi ry’umukara cyane nuko ngikubise amaso ibikoba birankuka ndakomeza ndabacenga mfata itasi mbereka ko nyakiriye ariko ntabwo nigeze nyishyira ku munwa ngo nsome kuri icyo cyayi cyasaga ukwacyo! Nayiteretse hasi hirya gato yanjye.
Naje kubona ndi mu kibuga kinini cy’umupira w’amaguru “Football Play Ground” ndimo gukina ruhago ariko abo twakinanaga bose bari igitsina gore gusa gusa. Noneho ntangazwa n’ukuntu nakomeje gushaka umupira niruka ikibuga cyose ariko ndaheba ku buryo nawukozeho gacye gashoboka. Nuko mbona umutoza atangiye kugenda asimbuza abakinnyi abakura mu kibuga maze nanjye numva muri njye ko bikwiye ko nasimburwa kuko nta musaruro narimo ngaragaza mu kibuga. Ariko umutoza ntabwo yigeze ankura mu kibuga kugeza umukino urangiye. Byarantangaje cyane ukuntu nakinanaga n’igitsina gore ubusanzwe gikunda kurangwa n’imbaraga nke ariko gukora ku mupira bikambana ikibazo? Nuko byari byifashe!
Nakomeje kwerekwa ndi ahantu hameze nko muri “Bank” nuko mbona ndi muri “Office” barimo kunyuzuriza impapuro zerekana ko nta mwenda nsigaranye habe n’urupfumuye nuko mbona bampaye ibaruwa ihamya neza ko nta mwenda nkibafitiye ariko numva umutima umbwira ko nkwiye gukora “Photocopie” y’iyo baruwa hanyuma bagasigarana “Original” ariko nanjye ngatwara “Copy” y’iyo baruwa kugirango ejo hatazagira ibindi bangerekaho by’akamama dore ko abana b’abantu bakunda cyane impiya zikabatera gukora uburiganya. Naje kumva nejejwe no kuba nta mwenda nsigaranye kuko ubusanzwe ntabwo ari ikintu nkunda habe na gato.
Mbere yo gukurwa mu isi y’umwuka naje kubona ndi kumwe n’umugore w’umu senegalaise (Angélique Marie Diouf) akaba we n’umugabo we (Aimée Bucher) aribo bancumbikiye nuko mbona ndi kumwe n’uyu mugore mu nzu mu cyumba turyamye ku gitanda ariko kandi twari tunaryamanye n’umwana we ukiri muto cyane. Naje kumva mubwira ko iwacu muri gakondo y’abakiranutsi abagabo baryama ku rwuririro naho abagore bakaryama ivure nkomeza musobanurira ko impamvu ari nta yindi nuko iyo hari igikomye mu rugo umugabo niwe ubyuka mbere akareba uko byifashe kuko aba ariwe mutware n’umulinzi w’urugo.
Naje kubona ko abyumvise cyane anabyakira neza maze nanjye nkomeza kubona mfashe wa mwana ndimo muha amata ariko nayamuhaga aryamye ndetse biza no kugeraho ayanga kuko yaramaze kwijuta. Uyu mwana sinamenye niba ari umuhungu cyangwa umukobwa kandi yari akiri muto cyane adashobora no kuba yakwicara kuko urutirigongo rwe rwari rutarakomera.
August 25, 2018: Njyanwa mu iyerekwa ubwo nari ndi mu gihugu cy’ubutayu cya Senegal mu murwa mukuru wa Dakar, nerekwa umugabo w’umwega (Ruhakana Albert) w’inshuti yanjye nzi neza kuko twiganye kandi tukabana igihe kinini akaba akomoka kuri Rwakagara ndetse akaba afitanye amasano ya bugufi na Perezida Paul Kagame nuko mbwirwa ko uyu mugabo arimo kwiga muri kaminuza mu cyiciro cya gatatu “Master’s” akaba yari amaze kwandika igitabo ariko atarakidefanda ngo abone ahabwe impamyabushobozi “Degree”.
Neretswe mbona yaramaze kubaka inzu nziza nshyashya atagikodesha ndetse kandi mbona ku nkuta zo hanze ziyo nzu hariho amafoto ye amwamamaza asaba abantu kumushyigikira muri icyo gikorwa cyo kudefanda. Amakuru ye mperuka nuko ari kuri lisiti ndakuka y’abadepite ba FPR inkotanyi bagomba kwiyamamaza mu budepite kandi afite amahirwe menshi cyane yo kubigeraho kuko ari umwakagara utavangiye kandi wavukiye mu guhugu cy’isamariya.
Nahise nkomeza nerekwa umugore w’uyu mugabo w’umwega maze kuvuga hejuru uwo mugore akaba yitwa Munganyinka Espérance nuko mbona arimo kurera umwe mu bana be ariko numva amureresha amagabo adakwiye. Yagendaga amubaza utubazo dutandukanye arinako apima ubwenge bwe aho bugeze ariko ibyo yavugaga ntabwo nabyumvise neza byose gusa numvisemo ijambo inka (umudayimoni). Yasaga n’umubwira ngo ari iki n’iki watora ikihe? Maze ndumirwa ndibaza nti ese abana b’abega batangira kwiga iby’abadayimoni bakiri bato?
Nakomeje kwerekwa nicaye hejuru y’uruzitiro rurerure cyane rw’imwe muri stade y’umupira w’amaguru “Football” muri gakondo y’abakiranutsi ariko ntabwo namenye neza iyo stade? Urwo ruzitiro rwari rwubakishije za “Block Ciments”. Nakebutse inyuma yanjye hanze ya stade ahagana hasi numva nzunze muzunga!
Nuko ndebye imbere yanjye mbona hasi ni kure ariko ngenda nururuka gahoro gahoro mbona ngeze hasi amahoro. Nahise negera ikibuga hafi yaho umutoza aba ahagaze nuko nitegereza uburyo ikipe ziri gukina. Ikipe imwe naje kubona ari APR FC y’ingabo RDF z’u Rwanda cyangwa se z’umwakagara byose kimwe ariko indi kipe ntabwo nashoboye kuyimenya neza?
Iyi kipe nabonaga isatira cyane bikomeye izamu rya APR FC ku buryo baje no gutera ishoti rikomeye cyane ariko rica hanze gato y’izamu nuko nkurikiza amaso umupira nabonaga ugenda nka misile barashe. Nabonye urenga hanze ya stade nuko ndagenda negera uruzitiro ndeba hanze aho urengeye. Hari hafi y’umuryango munini “main gate” wa stade kandi kuri urwo ruhande ntabwo uruzitiro rwa stade rwari rurerure nka hamwe hirya nari nicaye mbere. Ubwo nongeye guhindukira ngarura amaso ku kibuga mbona bagikomeza gukina ariko nongeye kureba hanze ya stade hafi neza y’uruzitiro mbona igisimba cyo mu bwoko bw’ibikururanda gisa n’icyugu kinini cyane giteye ubwoba nuko kiransimbukira ngo kindume ariko ndakitaza mbona kiguye hasi imbere muri stade.
Ariko narebye aho kiguye mpita mbona imva (igituro) yubakiye neza nkaho hashyinguyemo umuntu? Nahise ngira ubwoba bw’ibyo ndi kubona ntangira kumva ndimo kunyerera nshaka kugwa muri iyo mburagasani y’imva nkumva hari ikintu kiri kunkwega nsa nuri kunyerera nerekeza aho kuri iyo mva kandi nkumva mu maguru yanjye nta mbaraga zirimo ariko nkomeza kwihagararaho cyane birangira mbinesheje mperako mpita mfata umwanzuro wo kuva aho hantu hatari hashimishije na gahoro.
Nkiri mu iyerekwa nakomeje mbona ngenda mu nzira nyabagendwa ya kaburimbo ngera ahantu mbona urutoki rwiza ruhebuje. Rwari ruri neza ku nkengero z’uwo muhanda kandi ari rwinshi runafite ibitoki bini byiza bimwe byari byaratangiye guhisha bikiri hejuru. Rwasaga n’urutagira urusarura. Naje kugarura amaso hasi ndeba urufatiro rw’urwo rutoki (inguri) nuko ntangazwa no guhita mbona inyubako zimeze nk’amabutiki “Shops” munsi y’urwo rutoki numva birantangaje cyane kandi birushaho no kunyobera!?
Nahise nambuka umuhanda wa kaburimbo ngana hakurya mu nyubako yari iteganye n’urwo rutoki rutagira uko rusa nuko nyinjiramo mbona ni inzu nziza kandi nini yagutse yari igizwe cyane n’ibara ry’umweru ujya kuba igitare. Mbona ngenda mu kirongozi cyayo “Corridor” maze nkebutse iburyo bwanjye mpabona idirishya rirerire cyane mpita ndyurira ariko ngeze hejuru ndambuye amaso mpita mpabona inka nyinshi cyane zitagira umubare kandi inyinshi murizo zari zifite ibara ry’igitare. Kuva iruhande rwanjye aho nari mpagaze kugeza aho amaso agarukira nabonaga umukumbi w’inka gusa gusa nuko ndatangara!!
Gusa izi nka nabonaga zituje cyane nta bukana zifite kuko nta n’imwe yigeze ishaka no kunyica. Nahise nururuka iryo dirisha nkigera hasi mpita nkomeza iburyo bwanjye. Urebye nabaye nkukomeza icyerekezo narimo mbere yo kurira ririya dirishya. Nkitarabuka gato nahise ngera mu kindi kirongozi gitambika nuko ncishije amaso muri za “grillages” z’urukuta mpita mbona umwakagara Paul Kagame imbere yanjye ariko hasaga naho ari hasi gato “Cave”.
Nuko mbona abajepe (R/G) bajagata ahantu hose bamurindiye umutekano. Nahise mbona umwakagara Paul Kagame atambitse hirya ahagana iburyo bwanjye agera mu cyumba kinini “Hall” cyasaga n’urwambariro nuko mbona avugana n’abantu basaga n’abakinnyi b’umupira w’amaguru asa nuri kubaha amabwiriza cyangwa impanuro z’umukuru w’igihugu. Nahise mvuga ku mutima ngo abajepe (R/G) nibakomeza kumbona nkurikiza amaso shebuja bashobora kungirira nabi.
Nuko ngira igisa n’ubwoba ku mutima mpita mva aho hantu mbona njya kwihisha mu bwiherero ngo bataza kunkurikira bakamfata kuko nabonaga bamwe bamaze kuntera imboni cyane cyane umujepe muremure w’inzobe ushyitse basigaye bagendana cyane utamuva iruhande muri iki gihe gusa ntabwo nzi izina rye? Nabonye hashize akanya gato ndasohoka mva muriyo nzu kuko nabonaga nta muntu wigeze angendaho.
Ngeze hanze nahise nihagarika imbere y’iyo nzu narindimo ariko mbona iruhande rwanjye hari umugabo mugufi cyane (Théophile) twiganye muri kaminuza y’u Rwanda kandi mbona ko n’imbere yanjye abantu bashobora kuba bandeba nuko nsa nkufunga inkari gato mpisha ubwambure bwanjye ariko mpita mpindukira mbatera umugongo nihagarika neza ntafite igitutu n’igihunga.
Ndangije nahise mfata undi muhanda wa kaburimbo iburyo bwanjye imbere y’iyo nzu. Ngitangira kugenda nahise nsakirana n’inyamaswa y’inkazi itangira kunsagarira ishaka kunyangiza ngo irimbure ubugingo bwanjye. Yari ifite amahane adasanzwe ariko gufatisha ishusho yayo byambereye ikibazo gikomeye. Nabonaga isa n’isega nini cyane, ubundi nkabona isa n’imbogo, etc nuko mpita nsimbuka njya ku rundi ruhande hakurya y’umuhanda. Naje kugira amahirwe uwo muhanda wari ufite “rigole” nini icamo amazi kandi imeze nka ruhurura.
Nuko ya nyamaswa birayinanira kwambuka ariko dukomeza kwiruka tubangikanye ku buryo nageze aho numva inkweto nazikuramo kugira ngo ndusheho kwiruka cyane ariko ndabireka. Naje gutangazwa nuko ya nyamaswa yagendaga imvugisha amagambo nk’ayabantu arinako ivangamo ikamoka cyangwa igatontoma! Yitotombera uburyo itabashije kumfata. Narakomeje ndiruka maze ya nyamaswa iza kuruha irihagararira nuko nanjye nza kwambuka iyo ruhurura nisubirira muri kaburimbo. Nuko mpita nkanguka numva ntuje nezerewe cyane!
August 26, 2018: Njyanwa mu iyerekwa ubwo nari ndi mu gihugu cy’ubutayu cya Senegal mu murwa mukuru wa Dakar, mbona ibintu bitangaje nerekwa ndi hagati mu nzira nyabagendwa ya kaburimbo kandi uyu muhanda ukaba wari mugari cyane n’imodoka zawugendagamo zari uruhuri harimo amakamyo ya rukururana, imodoka ntoya, iziringaniye, inini, etc. Nuko mbona ngenda hagati mu muhanda arinako mbisikana n’izo modoka nabonaga zenda kunkandagira ibirenge ariko nkomeza kuba maso cyane. Nageze imbere gato mpita mpura n’imodoka y’umukara ijya gusa na Mercedes Benz umushoferi wari uyitwaye asohora umutwe n’ikiganza asa n’umburira ngo mve rwagati mu muhanda njye kuruhande nshake aho mpungira kuko imbere byari bikaze.
Akimara kumburira nahise ndambura amaso imbere ibumoso bwanjye ku nkengero z’umuhanda mbona ikivunge cy’abantu benshi bari bafite ibitiyo barimo gutiyura ibitaka babinaga imbere yabo nuko mbona ko hari ikintu basa n’abarimo kurenzaho itaka. Nakomeje kwitegereza mbona bamaze gukora ikirundo kinini cyane kimeze nk’umusozi ndetse mbona ko icyo kirundo atari igitaka nk’uko nabibonaga mbere. Nabonye ari ikirundo cy’utubuye duto bakunda gukoresha bakora beto “Béton” utwo tubuye bakunda kutwita garaviye “gravillés”.
Ariko ngaruye amaso hasi aho ikirundo gitangirira mpita ndabukwa amaguru y’inyamaswa y’inkazi barimo bataba bayirundaho ayo mabuye. Mu kanya nk’ako guhumbya ya nyamaswa yahise isandaza cya kirundo bayigeretseho ubwo nari ngeze hafi yaho byaberaga maze mbona yahutse muri cya kivunge cy’abantu iragisandaza maze itangira kubarimbagura irabararika. Abantu bagwaga nk’insina batemye kandi ari benshi cyane! Nahise mpindukira ndiruka cyane kandi nahise mbona ko iyo nyamaswa ari umwami w’ishyamba (intare y’umugara).
Mu gihe nirukaga maze guhindukira nashatse kwambuka umuhanda ngo njye kwihisha inyuma y’igiti cy’inganzamarumbo cyari munsi y’umuhanda ahagana ibumoso bwanjye ariko binyanga munda ndabireka nuko nkomeza kwiruka cyane arinako inyuma yanjye ibintu bicika abantu bamerewe nabi cyane nuko mpita nurira umugunguzi muremure wari iburyo bwanjye ariko biranga ndahanuka ndongera bwa kabiri kandi vuba vuba na none biba nka mbere ariko ubwa gatatu ndasimbuka mfata umucaca wari hejuru ngerageza kuzamuka ariko ntabwo byari byoroshye nuko mpita ngira ishaba mbona amaboko n’ibiganza by’abantu bari hejuru bahita bamfasha ndazamuka mba ndokotse urupfu rwari rumeze nabi inyuma yanjye!
Nongeye kwerekwa ndi kumwe n’umusore w’umunyeshuri kandi wari wambaye umwambaro w’ishuri “Uniforms” nuko mbona tugendana ahantu hasa no mu nkengero za kaminuza y’i Butare numva ambwira ko afite ikizamini ariko akaba amakaye ye yayibagiriwe imuhira kandi akaba nta n’urufunguzo afite kuko yari yarutaye! Akimara kumbwira ibyo twahise tubona igare riduciyeho rihetse umugore nuko aradupepera maze wa musore ahita ambwira ko ari nyina umubyara. Yahise abaza nyina niba afite urufunguzo nuko undi aramuhakanira maze wa musore w’umunyeshuri ahita ambwira ati ngiye kujya imuhira nice idirishya ndinyuremo nibyanga ndatobora igisenge nkureho amabati manukire hejuru ngwe mu nzu ariko mbone ibyo nshaka! Numvise nta kintu ndengejeho kubyo yaramaze kumbwira.
Nakomeje kuguma mu iyerekwa mbona ndi ahantu ntasobanukiwe neza aho ariho mbona mpabwa icyumba cyo kuryamamo hamwe n’undi musore twigeze kwigana cyera mu ishuri ryisumbuye “secondary school”. Nerekwa nkomeza gukubita hirya no hino hari ibitaratungana neza nuko igihe ngiye kwirambika umuseke uba uratungutse mbona buracyeye. Hari umukobwa mugufi nabonaga ariwe uhashinzwe kuko ariwe twabazaga ibintu byose nkenerwa.
Naje kubona aho hantu ndi kumwe na mushiki wanjye w’umugore (Umugwaneza Denise) na masenge w’umugore (Uwarugaba Bélancille) ndetse nza no kuhabona akana k’agahungu kishywa kanjye nkunda cyane (Janko) gafite imyaka ibiri y’amavuko (2 years old). Twakomeje kuba aho hantu biza no kugeraho nza kugira akabazo mushiki wanjye anshinja ibintu by’amafuti ngo nari nakoze ariko ntaho byari bihuriye n’ukuri maze mbona bigize ingaruka kuri njye na masenge atangira kunyanjama.
Naje gukomeza mbasobanurira ariko biba iby’ubusa banga kunyumva. Naje kubona ndi kumwe n’umugabo ntamenye neza nuko numva angira inama yo gutanga fotokopi y’ikintu ntashoboye kumenya neza icyo aricyo nuko nyuma yaho ibintu bisa n’ibihinduka nanjye ntangira kwanjama mushiki wanjye nsa naho mwituye uburakari nari mfite ko yambeshyeye mbona hari ikintu munaze imbere hafi y’umutwe kuko yararyamye ku buriri bushashe hasi ku butaka nuko mbona ntacyo yongeye kuvuga kuko amakare yari amaze kumushiramo. Naje no kubona masenge asobanukirwa n’ikibazo uko cyari giteye maze yemera ukuri kwanjye bityo ntiyongera kundeba ijisho ribi nka mbere.
Mbere yo kuva mu isi y’umwuka nisanze mpagaze ku muhanda nteze imodoka ahantu hasa n’aho bakunda kwita kuri “Arrêté” mu karere ka Nyanza. Hashize akanya gato haba haje imodoka ya minibus ariko ndende cyane insanga aho nari mpagaze barambaza ngo urajya he? Numva ndabasubije ngo ndajya i Gitarama. Bahise bantwara turakomeza ariko twageze imbere gato mvamo nisanga ndi ahantu imbere yanjye hari ishyamba ryinshi cyane ryakuze rifite ibiti birebire by’inturusu. Nuko mbona abazungu benshi mu muhanda nari ndimo munini w’igitaka mbona bari kumwe n’umusore w’umunyarwanda ugenda abasobanurira ibyaho hantu hasaga n’i Rubona ya Rusatira muri gakondo y’abakiranutsi.
Nkomeje kubona ntakiri aho hantu kuko nahise mbona ndimo manuka mu nzu ndende y’igorofa igeretse gatatu mperekejwe n’umugore w’umunyamahanga (Angélique Marie Diouf) tukaba tubana hano mu gihugu cya Sénégal mu murwa mukuru Dakar akaba ariwe uncumbikiye we n’umugabo we (Aimée Boucher). Iyo nzu yasaga naho ari iyabo kandi koko ijya kugira ishusho niyo ducumbitsemo. Yaramperekeje tugera hasi ariko ndebye hejuru kuri “Level” ya nyuma mbona umwana we w’umukobwa (Cathy) unkunda cyane kandi ukiri muto nta n’ubwo arakwiza n’imyaka ibiri (2 years old) mpita ngira impungenge mbaza nyina nti ese buriya ntabwo yahanuka? Nyina aransubiza ngo humura ntacyo yaba nsanzwe mbikora ati aracyari muto ntabwo yarenga uruzitiro rwo hejuru “Barcon”. Nahise nikangura.
August 27, 2018: Njyanwa mu iyerekwa ubwo nari ndi mu gihugu cy’ubutayu cya Senegal mu murwa mukuru wa Dakar, mbona ndimo kururuka indege “Aircraft” tugeze ku kibuga cy’indege cya kanombe “Kigali International Airport” ariko kandi mbona ko twaje kwakirwa n’abantu benshi cyane bari bakikije aho iyo ndege yari ihagaze “Aircraft Ground”. Muri abo bantu bari baje kutwakira nahise mbonamo mushiki wanjye w’umugore tuvukana akaba ankurikira (Ingabire Delphine) maze numva ahise ambwira ngo ariko i Dakar muri Senegal ngo muvuyeyo muri benshi nuko nanjye numva mpita musubiza nti nibyo koko twari turiyo turi abanyarwanda benshi.
Narakomeje mbona nicaye mu nzu nini ariko ndacyeka ko ari inzu y’ikibuga cy’indege kuko nari nkibona abantu benshi bari babukereye baje kutwakira nuko na none mbona nicaranye na mushiki wanjye w’umugore tuvukana akaba imfura y’iwacu nkaba mukurikira (Umugwaneza Denyse) nuko mbona nicaye ku ntebe nawe yicaye ibumoso bwanjye ariko nongera kubona nkikiye ikaye “notebook” ku bibero arinako nafunguye amapaji “pages” zayo ngenda nsoma ibyanditsemo. Naje gusanga ari ikaye y’isomo ry’imibare yo mu ishuri ryisumbuye “Secondary School” kuko naje kugenda mbonamo ibinyampande bitandukanye cyane cyane ikinyampande bakunze kwita mu ndimi z’amahanga “Trapèze”. Ariko naje kubona ko umukono w’uwanditse muriyo kayi “notebook” ari umukono utari mwiza habe na busa kuko yandikaga nabi cyane “bad hand writting” ndetse n’ibyo binyampande ntabwo byari bishushanyije neza uko bikwiye!
Naje gufata ikaramu nuko ntangira kwandika amazina nabwirwaga ko ari aya nyir’iyo kayi nuko numva mbwira kwandika amazina y’umukobwa mwiza cyane w’umucyaba kazi kandi ukiri muto mu myaka (Divine Mugorewase) kandi ayo mazina nayandikaga nkurikije uko umukono we umeze ngenda ngerageza kwandika nabi nk’uko umukono we umeze muri iyo kayi “notebook”. Naje kurambura amaso imbere yanjye mpita mbona uyu mukobwa (Divine Mugorewase) mbona ko amaso ye ari ntawundi muntu ayahanze usibye njye.
Nabonaga anyitegereza cyane bikomeye atankuraho ijisho. Nuko mushiki wanjye arambaza ngo ese ni ibiki urimo kwandika muri iyo kayi “notebook”? Numva musubiza ko ari amazina ya nyir’ikayi ubwo yahise ayinyambura arareba nuko arayinsubiza kandi ahita ambwira ngo ese wamuhamagaye ukamuha ikaye ye? Numvise musubiza ko ntayo ndi bumuhe gusa muri njye numvaga ako kanya ntashaka guhita nyimuha ariko ko n’ubundi bizarangira nyimuhaye kuko ari iye atari iyanjye.
Ariko kandi kuko uyu mukobwa (Divine Mugorewase) yakomezaga kumpanga amaso nagerageje kuvugana na mushiki wanjye twari twicaranye nsa n’umuhishe amaso nubitse umutwe gato kandi aho yari ahagaze mu bantu benshi ntabwo yashoboraga kumva ibyo twamuganiragaho. Nawe yari mu kivunge cy’abaje kutwakira aho ku kibuga cy’indege asa nuri hirya yacu gato.


c: text/html

text:
Umugore wa pasiteri w’itorero rya African Church yifatiye ku gahanga atuka cyane abayoboke b’itorero rye kubera kunanirwa gutanga amafaranga yo kwinezeza ku munsi w’isabukuru y’amavuko ye.
Mu mashusho yasakaye kuri interineti, yagaragaje umugore wa pasiteri na we akaba ari pasiteri,atongana avuga ko atishimiye abayoboke b’itorero rye banze gutanga ituro ryabo ngo abone ayo yishimishamo ku isabukuru ye y’amavuko .
Muri ayo mashusho yavuze: “ku isabukuru y’amavuko yanjye bamwe muri mwe banze gutanga umusanzu. Imana ibahane Kubera ko uri babi. Keretse niba ntacyo mufite. Ariko mpagaze hano, ndamamaza, bamwe murimwe baza mubiro byanjye, murambuza amasengesho nibintu byose. Duhe amafaranga yo kwishimira pasiteri Cecilia. Ntabwo ari nk’aho naje kurya amafaranga, ahubwo ni ibiryo murya mwenyine.Bamwe muri mwe ntacyo batanze, ndetse mwariye nk’ingurube kandi mugira uburyarya. Nzabivuga. Niba murakaye,muhinduke. Iyo muje kunsaba inkunga ndayibaha ,ariko iyo bigeze kubashumba bawe, ntumushaka kubimenya kuko mwikunda. Niba mwicaye hano kandi ntimushobore kwishyura ikintu kijyanye no kwizihiza isabukuru y’umushumba wanyu cyangwa ikindi kintu abashakaho kuki muri hano? Muri shitani. ”

robotstxt: allowed

filter: keep


text:
Niba tutishyize hamwe ubungubu ngo Kagame tumuvugirize akamo akiri mu kimwaro, ni ryari tuzashobora gufatanya kubaka igihugu ?
Nyuma y’aho Kagame agiriye Oxford aje kwiyerekana ubumanzi akahavana ikimwaro kitagira ingano, abanyarwanda benshi batangiye kwibaza ukuntu umuntu nk’uriya uhora arangwa no kwiyemera akagira n’uburakari bumuhora mu mutwe yakomeza kujujubya abanyarwanda kandi yarasuzuguritse kariya kageni. Ikinyoma n’amacenga yakoresheje igihe kirekire ngo akomeze yicishe abana b’abatutsi n’ab’abahutu cyamaze guta ubugi, kandi n’amahanga amaze kukivumbura. Ariko igitangaje ni uko bitamubuza gukomeza kudukandamiza igihe kirekire kuko yagize amayeri adasanzwe yo kwagura umwiryane hagati y’abamwamagana. Kutagira umugambi umwe mu banyapolitike ndetse n’abaturage barambiwe ibinyoma n’akarengane k’ingoma ya Kagame rero ni byo bigiye gutuma dukomeza kujujubywa na mwene Rutagambwa.
Umuntu akaba yakwibaza ikibi Kagame atari yakorera abanyarwanda ngo twifatanye. Iyo turebye mu mateka tugasesengura iby’ingoma z’ahandi zahiritswe n’uburakari bw’abaturage, nta yakoze ibibi birenze ibyo Kagame na FPR ye bamaze gukora mu Rwanda. Dufashe nk’umwishongore Tarquinius watumye abaromani banga urunuka ingoma ya cyami bakayirandura burundu, nta cyo yakoze Kagame atari yakuba inshuro nyinshi. Yatangiye ingoma ye mu bwicanyi na nyuma agahora arimbura abamubangamiye bose ku ngoma, Kagame na we ni ko abigenza. Umunsi umuhungu we yafashe umugore wa mwene se ku ngufu, abantu noneho bumvise ubugome bwe bubarenze, barahirira kumuhirika no kutazongera kwemera ingoma ya cyami na rimwe mu gihugu. Ubu se none abambari ba Kagame bamaze gufata ku ngufu no gusogota abagore bangahe mu Rwanda no muri Kongo? Dutegereje se ko twese aturimbura ngo tube ari bwo twishyira hamwe?
Nk’ubu rwose, igitangaza kiramutse kibaye maze abamaze gusharirirwa n’ubugome n’ubwicanyi bwe twese tukishyira hamwe , tugahera ubu tukamutera igitutu, ndakeka ko umwaka utashira uburakari n’umujinya umuba mu mutwe bitari byamutamaza ngo bibe ari byo bimwihirikira. Ariko reka da! Haba abanyapolitike, haba n’abanyarwanda basanzwe, wagira ngo twese yaraturoze, aho kwishyira hamwe ngo turebe igikwiriye u Rwanda rw’ejo rutarangwamo amatiku n’amacakubiri, bamwe muri twe baraharanira kugarura ibibi byabayeho ku ngoma zashize, kuko ari zo bumva zibanogeye ntibatekereze ikinogeye abanyarwanda twese. Byaba ari ishyano ry’agahomamunwa dutegereje ko politike yo kwubaka u Rwanda rw’ejo izava mu bitangaza. Niba tudahagurutse ngo ubwo bumwe ari twe tubwubaka, butubere intandaro yo kubohoza ababyeyi n’abavandimwe bacu bari ko ngoyi y’agatsiko, ibyo bitangaza bizategerezwa imyaka n’imyaniko. Ngo Imana ifasha abifashije.
Twishyire mu kigwi cy’ abahotowe n’abahejwe
Mu bituma ukwo kwishyira hamwe kutagerwaho vuba, harimo ukutabona kimwe amateka y’igihugu cyacu, cyane cyane ibyabayeho ku ngoma ya Kalinga. Abo iyo ngoma itabangamiye, akenshi usanga bibagora kwishyira mu mwanya w’abo yakandamije n’abo yaheje. Abakamiwe na Kalinga, ari na bo bagaruye ubutegetsi bwayo mu Rwanda bakabwita irindi zina, bajya kwerekana akababaro batewe n’ingoma zayisimbuye, ukaba wagira ngo ubwikanyize bwayo, agashinyaguro no kunena andi moko si byo byabaye intandaro y’amakimbirane hagati y’abahutu n’abatutsi. Ibyo rero bituma akenshi abahutu bumva akababaro kabo bihariye batewe n’ingoma yambikwaga ibishahu by’abahinza babo, ariko ako kababaro kakumvwa n’abatusi bake. Noneho abatutsi nabo bagaragaza akababaro batewe n’ingoma ya republika yabaheje ku butegetsi, bikabera abahutu urujijo kumva ukuntu umuntu yabona ibibi bya republika atabona ibya Kalinga. Bityo aho kumvikana ku byatugejeje mu kaga turimo ahubwo ugasanga dusa n’aho twabaga mu bihugu bibiri bitandukanye ukurikije uburyo buri wese yandika amateka yabyo akikiye ibitamushimishije.
Ukwo kutumva akababaro k’abandi (lack of empathy) rero ni kwo gutuma hahora ukwishishanya muri politiki kubera ko buri ruhande rufata amateka y’igihugu uko rwishakiye rukagira inyungu rugamije rwihariye, n’imigambi yo kuzigeraho ikaba itandukanye. Kabone n’ubwo ikigamijwe baba bagihuje, nko kwigobotora iyi ngoma irandura imyaka igasogota abaturanyi, kwizerana usanga buri gihe kugoranye kuko amateka y’igihugu cyacu yaranzwe no kurimanganya mu kwikubira ubuteketsi no kutishyira mu mwanya w’abahejwe ngo wumve akababaro kabo. Ayo mateka arimo ukurimanganya mu kwikanyiza ubutegetsi rero ni yo atuma nta wapfa kwemera ko ibyo undi amusezeranyije muri politike azabikora. Ngo indahiro ntiyica, wagira ngo abenshi ni byo bahinduye ikirangantego.
Ibyo akaba ari byo bitera guhora twishishanya, tukaba abavandimwe mu magambo gusa aho gushyira hamwe mu bikorwa ngo twibohoze. Ibyo bigaragara iyo umuntu asesenguye ibitekerezo by’abiyemeje guhangana na Kagame muri politiki. N’ubwo hafi ya bose muri bo bavuga ku mugaragaro ko icyo baharanira ari demokrasi, iyo uganiriye na bo ukabumva ikibari ku mutima, usanga iyo demokrasi twese tutayumva kimwe, buri wese ayitiranya n’inyungu ze. Hari abiyumvamo ko ubutegetsi bukwiriye u Rwanda ari ukugarura republika isa n’ingoma y’ubumwe n’amahoro yo ku bwa Habyarimana. Abandi bakifuza ubwiganze bwa FPR, gusa Kagame akabahigamira bakaba ari bo bayitegeka bagakomeza imigambi yayo. Hari ndetse n’abiyemeje ku mugaragaro ko bifuza kugarura ingoma ya cyami na Kigeri wayo wa 5, bagasa n’abirengagije irondakoko n’ubugome iyo ngoma yari ihagarariye.
Tugume muri “prisoner’s dilemma”?
Kubera ukwo kwishishanya no kudasangira umugambi rero, abanyapolitike bo mu mitwe iharanira gukuraho ubutegetsi bw’igitugu burangwa mu Rwanda, usanga basa n’abaguye mu gihirahiro kimeze nk’icyo bita « prisoner’s dilemma » mu rurimi rw’icyongeleza (iyo nyito yahimbwe na Poundstone mu w’ 1992). Icyo gihirahiro cyitwa gityo ni cyo gisobanura neza impamvu abantu bahitamo guharanira inyungu zabo, aho kugira ngo bafatanye bakore icyagirira bose akamaro. Mu gihirahiro kimeze gityo, iyo buri wese ashatse kwireba wenyine, ahitamo gutaba abandi mu nama, ariko aho kugira ngo icyo yifuzaga kigerweho, bose bakabihomberamo (mwirebere urugero ku gishushanyo: ku bantu bafashwe ariko police nta bimenyetso bihamye ifite byo kubashinja, iyo buri wese ashatse kugereka icyaha kuri mugenzi we ngo we afungurwe, mugenzi we nawe akabigenza atyo, bose bafungwa imyaka itanu kandi bari gufungwa umwaka umwe gusa iyo bombi bicecekera ntihagire ushaka kwikunda ngo agambanire undi).
Muri iki gihe rero ubutegetsi bwa Kagame bwari bugeze mu marembera, abanyapolitike bari bakwiye kwibaza kuri ibyo bintu byo gukunda ingoma za kera no kutizerana, bakareba ikibafitiye akamaro kikakagirira n’imbaga nyarwanda akaba ari cyo bashyira imbere hakiri vuba. Birumvikana ko u Rwanda rugendera ku mahame ya demokrasi no guhesha ishema buri munyarwanda rutashobora kwubakwa igihe n’abavuga ko baharanira ayo mahame batumvikanye uburyo ubutegetsi nk’ubwo buzashyirwaho ahubwo bagahoza imbere imibare yo kumenya imyanya bazabugiramo.
Ndakeka kandi ko binumvikana ko ubutegetsi bunogeye amoko yose n’uturere twose tw’u Rwanda bukanarandura umwiryane hagati yayo butagerwaho ayo moko, utwo turere cyangwa abayahagarariye badashyize ahagaragara impungenge bafite n’ibyo bifuza ko byashyirwa mu mategeko kugira ngo bose bazabubemo bumva babwishimiye. Ibyo rero bikaba bisaba ko abaharanira kuvanaho ingoma mbi bumva ko igihe kigeze, bagaterana bidatinze, buri munyapolitike akagaragaza abo ahagarariye n’ibyifuzo byabo, maze twese tukajya inama y’uburyo ubutegetsi buzajyaho buzashobora guhumuriza abana b’u Rwanda bose kandi bukanababera iremezo ryo kwiteza imbere nta n’umwe bubangamiye. Ngaho rero banyapolitike mwe, nimureke umwiryane no kurota kugarura ingoma za kera, muhurize ku mugambi wo kubaka u Rwanda rw’ejo, rubereye abana bacu. Nimuze duharanire ingoma nshya, abicanyi badafitemo umwanya ahubwo umunyarwanda wese azabamo ari indahangarwa. Nibitaba ibyo, kariya kagabo katewe amase kazakomeza katugaragure tubeshya rubanda ngo turakora politike kandi ntaho dutaniye na bariya bagizi ba nabi bivamo nk’inopfu bakitana bamwana bose bakabihomberamo.
Inizio modulo
Pseudo:
HTMLCONTROL Forms.HTML:Text.1
Envoyer
ton commentaire:
HTMLCONTROL Forms.HTML:TextArea.1


text:
Kamonyi: Urubyiruko rurashinja ababyeyi kutaganirizwa kubirebana na Jenoside yakorewe abatutsi
Ku munsi wa kabiri w’ibiganiro mu cyumweru cyo kwibuka Jenoside yakorewe abatutsi muri Mata 1994, urubyiruko rwashinje ababyeyi n’abarurera ko bataruganiriza kubirebana na Jenoside.
Kuri uyu wa Gatandatu, taliki ya 9 Mata 2016, mubiganiro byabereye mu kigo cy’amashuri cya ISETAR mu murenge wa Runda mu kagari ka Ruyenzi bigahuza imidugudu ibiri uwa Rugazi na Rubumba, benshi murubyiruko bagaragaje ko babangamiwe n’uko ababyeyi babo, ababarera batabaganiriza kubirebana na Jenoside.
Ikiganiro cyatanzwe n’umuyobozi w’akarere ka Kamonyi Aimable Udahemuka, kibanze ku insanganyamatsiko yo kwibuka kunshuro ya 22 Jenoside yakorewe abatutsi aho igira iti “Twibuke Jenoside yakorewe abatutsi turwanya ingengabitekerezo ya Jenoside”.
Urubyiruko ruhamya ko ukuri ku mateka y’igihigu cyabo, cyane ku mateka ya Jenoside yakorewe abatutsi usanga bamwe mubabyeyi bayaceceka na bamwe bagerageje kuganiriza abana ugasanga hari bimwe babakinze cyangwa se ntibababwize ukuri.
Gerald Mbonimpa, umwe murubyiruko witabiriye ibiganiro, yasabye cyane ababyeyi kuganiriza abana, urubyiruko kubirebana n’amateka y’igihugu ariko kandi bakirinda kuyagoreka, yasabye kandi kwamagana ibiganiro bibi bisenya bibera iyo mumbere, ku ishyiga n’ahandi.
Gerald, yasabye ndetse yibutsa urubyiruko ko rutagomba kwemera ibibi ko byinjira muri rwo, ko ahubwo bagomba gushungura ibyo bahabwa bityo bagafatanya kubaka igihugu.
Yagize ati:”Ejo nitwe tuzaba dusobanura amateka y’igihugu cyacu, mbasabe rero, twumve ibyo tubwirwa, tumenye amateka y’igihugu cyacu dusobanukirwe, twiheshe agaciro turi abanyarwanda kuko amateka y’igihugu cyacu ni ayacu ntaho twayahungira tuyarimo”.
Aimable Udahemuka, umuyobozi w’akarere ka Kamonyi, yemera ko kubigaragara urubyiruko rukiri hasi mu myumvire ndetse bikaba bikenewe ko bafashwa mu kwigishwa no kumenya amateka nyayo igihugu cyanyuzemo.
Udahemuka agira ati:” nk’ubuyobozi bw’akarere kuko aribwo duhagarariye, tuzakomeza gufatanya mu bukangurambaga, dufatanya na komisiyo y’igihugu yo kurwanya Jenoside( CNLG) dukomeze kwigisha urubyiruko dufite imfashanyigisho nyinshi”.
Udahemuka akomeza avuga ko, hari uburyo n’inzira nyinshi zitandukanye mu kwegera no kwigisha urubyiruko byaba mu biganiro bitandukanye babategurira, byaba se mu kubahuriza muri za Clubs cg amahuriro atandukanye bashobora guhurizamo ibitekerezo no kuganiriramo.
Umuyobozi w’akarere ka Kamonyi Udahemuka Aimable, avuga kandi ko mu rwego rwo guhangana n’abagifite muribo ingengabitekerezo ya Jenoside, ibiganiro bikwiye gukomeza kwigishwa atari gusa mubihe byo kwibuka Jenoside yakorewe abatutsi.
Udahemuka agira ati:” Ntabwo kwibuka Jenoside biba icyumweru kimwe gusa, ahubwo birakomeza no mu minsi ijana, ariko turateganya ko twazaganira n’inzego kuburyo ibi biganiro byazajya byigishwa, hari gahunda za Leta zitandukanye, hari gahunda y’itorero, byose twazaganira n’inzego zitandukanye, harimo itorero ry’igihugu, harimo Minisiteri y’umuco na Siporo kuburyo ibi biganiro byakomeza kwigishwa bikanyuzwa mu mashuri ndetse no mubindi bigo bihuriramo abantu benshi”.
Guhera Taliki ya 7 Mata icyumweru cyahariwe kwibuka ku nshuro ya 22 Jenoside yakorewe abatutsi gitangiye, mu karere ka Kamonyi mu minsi ibiri ishize ngo umuntu umwe niwe umaze kugaragarwaho n’ingengabitekerezo ya Jenoside aho bivugwa ko yabwiye uwacitse ku icumu ko ibihe byabo byageze n’andi magambo ashingiye ku ngengabitekerezo ya Jenoside, uyu yarafashwe afungiye kuri Sitasiyo ya Polisi ya Rukoma.
Munyaneza Theogene / intyoza.com


text:
Ku isi hose hari ikibazo cy’ingo zisenyuka zitamaze kabiri aho usanga abantu babana bakundanye nyuma y’igihe gito bagahita batandukana.
Mu bushakashatsi bwakozwe na Cosmo cyandikirwa mu Bwongereza, bwagaragaje ko ku bagore 1400 bose babajijwe berekanye impamvu z’ingenzi zituma ingo zisenyuka.
Izo mpamvu ni izi uhereye ku ya 10:
10.Guhuza ibitsina kw’abashakanye: Ingo15.7% zisenywa n’ibiba bitagenda neza mu guhuza ibitsina kw’abashakanye.
9.Ibibazo biterwa n’imiryango n’inshuti: Ingo18.9% zisenywa n’ibibazo bituruka ku miryango y’abashakanye n’inshuti zabo.
8.Kutabana kw’abashakanye: Ingo 20.2% zisenywa n’uko abashakanye umwe aba atabana n’undi bitewe ahanini n’akazi.
7.Kuba umugabo adafite umwuga ufatika: Ingo 20.6% zisenywa n’uko abagore baba batihanganiye kuba abagabo babo nta mwuga ufatika bakora.
6.Kutitanaho: Ingo 21.1% zisenywa n’uko hari igihe umwe mu bashakanye aba atakitaye ku wundi.
5.Gushaka kubaho mu bwigenge: Ingo21.1% zisenywa n’uko abashakanye umwe aba ashaka kwigenga.
4.Kuba badakwiranye: Ingo 29.1% zisenywa n’uko umwe mu bashakanye iyo amaze kumenya undi neza asanga atari we yaremewe, akabona batari bakwiranye agahitamo kumusezeraho.
3.Kutizerana: Ingo 29.7% zisenywa n’uko abashakanye baba batizerana cyangwa batabwizanya ukuri.
2.Gucana inyuma: Ingo36.6% zisenywa no gucana inyuma kw’abashakanye.
1.Kuba batagishaka gukundana: Ikiza ku isonga mu gusenya ingo nyinshi zisaga 39.7% ni uko abashakanye baba batagishaka gukundana bagahitamo gutandukana.
Izi ni impamvu z’ingenzi ariko buriya bushakashatsi bwagaragaje n’izindi mpamvu nyinshi zishobora gusenya ingo; nko kuba abashakanye badakunda ibintu bimwe, n’izindi.
Video Abakobwa Beza
Impamvu 10 zitera abashakanye gutandukana
Ku isi hose hari ikibazo cy’ingo zisenyuka zitamaze kabiri aho usanga abantu babana bakundanye nyuma y’igihe gito bagahita batandukana.
Labels: urukundo


text:
Soeur Kamuzima yashimiwe mu muhango wahuriranye n’isozwa ry’Ihuriro rya Cyenda ry’Umuryango Unity Club ryabaye mu Ugushyingo 2016.
Uyu mubikira yahembwe kubera uruhare rwe mu kurokora Abatutsi 130 bari bahungiye mu Ishuri ryisumbuye rya Mutagatifu François d’Assise Shangi, riherereye mu Karere ka Nyamasheke.
Yanze gusiga abantu bari bamuhungiyeho muri icyo kigo cy’ababikira cy’Abapenitente cya Shangi n’abari bahungiye kuri Paruwasi Gatolika ya Shangi, akabashakira ibyo kurya n’imiti yo kubavura.
Mu gihe cya Jenoside, Soeur Kamuzima w’ imyaka 84 wari Umuyobozi wa St François d’Assise Shangi, yavuze ko Jenoside igitangira hari abanyeshuri n’Abatutsi bahahungiye kandi ko nta we bigeze basubiza inyuma.
Yagize ati “Hari abantu bahungiye hano turihisha, uwazaga wese twaramwakiraga, bamwe bakihisha mu nzitiro. Uje akomeretse tukamuvura, tukabashakira icyo kurya n’ibindi.”
Avuga ko hari Interahamwe zajyaga gushaka abantu babahungiye, agakoresha amayeri yo kubahisha.
Ati “Nuko nyine hano hari hafunze ariko ibitero byanyuraga inyuma tukabyumva, hari abagabo babiri bajyanye bari baje bakurikiranye tutashoboraga guhisha kuko bari bababonye. Hari abari bahishe mu bisenge, mu kigega cy’amazi, bihishaga hirya no hino. Nimugoroba nibwo twabashyiraga ibyo kurya.”
Ngiruwonsanga Théoneste warokokeye muri St François d’Assise Shangi avuga ko Soeur Kamuzima yakoze ibintu byinshi byiza kuko yagumanye na bo, akanga kubasiga bonyine.
Ati “Muri biriya bihe abantu bakizaga amagara yabo, igihe cyarageze hanzurwa ko abihayimana bahava bakagenda tugasigara twenyine. We yanze kugenda ndetse na bagenzi bari kumwe baragumana kugira ngo bakomeze kuturwanaho.”
Gahongayire Honorine avuga ko yahahungiye bakamwakira bakamwambika impuzankano z’abanyeshuri kugira ngo Interahamwe zitamwica.
Yagize ati “Nari ntuye hano hafi ndaza, ababikira baramfungurira barambwira ngo nimpite nambara umwenda w’ishuri; bambwiye ko umuntu wese uzaza kudushaka tuzavuga ko turi abanyehuri bo muri zone y’intambara. Byari uburyo bwo kugira ngo tubashe kubaho. Ntabwo wabona icyo umuha, yadufashe nk’abana be, ni igikorwa cy’ubutwari, iyo haza kubaho abantu bameze nkawe abantu benshi bari kurokoka.”
Soeur Kamuzima yasabye abantu kureka inabi bakimakaza ubumuntu buturutse ku Mana kuko nabo imbaraga zayo arizo zabahaye kumva ko badakwiriye kurebera abantu bapfa bareba.
Ati “Biterwa n’umutima wa muntu, Inyigisho duhora duhabwa ni ukumenya mugenzi wacu, ni ukutagira nabi, ni ugushaka amahoro aho gushaka inabi. Imbaraga ntizituruka muri twe, twazihawe n’Imana, niyo yadutinyuraga tukumva ko umuntu adakwiriye gupfa turebera.”
Abarokokeye muri St François d’Assise Shangi bemeza ko Soeur Kamuzima na bagenzi be ari intwari zikwiriye gushimirwa kuko babarokoye mu gihe kigoye maze abarenga 130 bari bahahungiye.
Mu kuzirikana ubutwari bwe, abarokokeye i Shangi baremeye Marciana Kamuzima (Soeur Magdalena) bamuha inka ebyiri. Iki gikorwa cyahuriranye n’ibirori byo kwizihiza ku nshuro ya 26 Umunsi w’Intwari ku wa 1 Gashyantare 2020.
Muri Gicurasi 2019, nibwo Soeur Kamuzima Marciana yaherukaga gushyikirizwa ishimwe yagenewe n’Umuryango Unity Club Intwararumuri n’inka y’Ingororano nk’Umurinzi w’Igihango ku rwego rw’Igihugu.
Soeur Kamuzima uvuka mu Karere ka Nyamasheke ari naho akorera ubutumwa i Shangi. Yagaragaje ubutwari mu gihe cya Jenoside yakorewe Abatutsi kandi na we yarahigwaga.
Yareze imfubyi nyinshi atarobanuye agamije kuzifasha mu myigire, azigisha umuco wo kubabarira no kwimakaza amahoro. Icyo kigo yari akuriye harokokeye abantu basaga 100 kandi ntibigeze bicwa n’inzara cyangwa inyota.
Kamuzima yagize kandi uruhare mu kuvura inkomere nyuma y’igitero cy’Interahamwe yitwa Yusouf Munyakazi cyasize inkomere nyinshi i Shangi.


text:
Umuyobozi wa CHUB, Dr. Christian Ngarambe, avuga ko icyo bari gusuzuma ari ukureba ababa bakeneye indorerwamo z’amaso kugira ngo bazafashwe kuzibona, mu rwego rwo kubungabunga amaso no kuyarinda ubuhumyi.
Ni igikorwa biyemeje gukora muri iki cyumweru, kimwe n’ahandi hirya no hino mu gihugu, mu rwego rwo kuzirikana icyumweru cyahariwe kurwanya indwara zitera ubuhumyi ku isi hose.
Impamvu y’iki cyumweru ubundi kiba buri mwaka mu cyumweru cya kabiri cy’ukwezi k’Ukwakira, ni ukubera ko ngo byagaragaye ko ku isi hose, cyane cyane mu bihugu bikennye n’ibiri mu nzira y’amajyambere, hari abantu batari bakeya batabona neza, kandi abenshi bashobora kubirindwa.
Yagize ati “Ubu isi ituwe n’abantu bakabakaba miliyari 7,9. Abagera kuri miliyoni 43 muri bo ntibabona, naho miliyoni 295 ntibabona neza. Muri aba batabona neza, 90% batuye mu bihugu bikennye n’ibikiri mu nzira y’amajyambere. Ariko urebye usanga 80% by’ibibazo bituma batabona neza ari ibishobora kuba byavurwa hifashishijwe imiti, indorerwamo cyangwa babazwe..”
Yunzemo ati “Ni yo mpamvu y’ubu bukangurambaga buherekejwe n’isuzuma ry’abantu benshi, kugira ngo n’abagendana ibibazo by’indwara z’amaso zishobora kuganisha ku buhumyi zigaragare hakiri kare, bagirwe inama cyangwa se tubagirire ibikorwa by’ubuvuzi bikumira izo ndwara z’ubuhumyi.”
Biteganyijwe ko abanyeshuri bazasuzumwa bagasanga bafite ibibazo by’amaso bazasabwa kujya kwa muganga, nyuma y’iki gikorwa, kugira ngo bazahabwe ubuvuzi bwimbitse.
Abanyeshuri begerejwe iyi serivise bashima kuba baratekerejweho, kuko ngo bizeye ko bizabafasha, cyane ko umurimo wo kwiga bakora utuma bakoresha amaso cyane, haba mu gusoma ibitabo cyangwa mu kwifashisha mudasobwa.
Uwitwa Elisa Uwiringiyimana avuga ko yashimishijwe no guhabwa serivise atagiye gutonda umurongo muremure kwa muganga.
Yagize ati “Iki gikorwa nacyishimiye cyane. Wasangaga hari abantu bajya kwivuza, ugasanga batinze batonze umurongo kwa muganga. Kuba badusanze hano mu kigo, ni iby’agaciro gakomeye kuko baba batweretse ko batuzirikana.”
Biteganyijwe ko mu gihe cy’iminsi itanu, abanyeshuri bo muri UR-Huye bazabagana aho bari gukorera mu nyubako izwi nka ‘Gymnase’ bazabakira, bakabasuzuma.
Iki gikorwa CHUB iri kugikora ku bufatanye n’umushinga One Sight ukorera mu bitaro byo hirya no hino mu Rwanda. Ni ku bw’ubwo bufatanye n’ubundi mu Karere ka Huye, ibitaro bya Kabutare byo bigenda bijya ku bigo nderabuzima binyuranye, na byo bigasuzuma amaso, ku baturage babishaka.


text:
Urukundo ni rwiza, rugufasha kubaho neza, rukaguha umunezero, rukaguha ishema mu bandi,… ariko rimwe na rimwe rukagutera agahinda iyo uwo wakundaga, wihariye, wasaga n’aho wubakiyeho isi yawe agutengushye, akakwanga, akigendera.
Gutandukana kw’abakundana bishobora guterwa n’impamvu nyinshi. Ushobora kubigiramo uruhare cyangwa bikakugwirira, ariko ikigaragara kenshi ni uko iyo utandukanye n’umuntu wowe ukimukunda bikubabaza kandi bikakugiraho ingaruka, rimwe na rimwe bikanagusigira igikomere ku mutima.
Ese mu rukundo ni iki gituma umuntu akomereka mu mutima cyane?
Hari ibintu byinshi bishobora gutuma umuntu akomereka mu mutima ku buryo bishobora no gutuma umuntu ahita ava mu byo gukundana burundu. Bimwe muri ibyo bintu birimo nko kuba uwo mwakundanaga agusezereye kandi wowe wari ukiyumvamo urukundo cyangwa igihe wari ufite umuntu wimariyemo wabimubwira ugasanga we ntibimurimo ndetse aho kugirango anakumve neza, ahubwo ‘akaguca amazi’ (akagupinga), akakugira umusazi kandi nyamara ibyakubayeho ntawe bitabaho. Ikindi kijya kiboneka ni nk’iyo mu bucuti busanzwe (friendship), umwe ababaje undi akaba yamuvuga nk’amagambo yo kumusebya, kumubeshyera, kumutwarira umukunzi, n’ibindi bintu byose bishobora gutuma icyizere yari agufitiye agitakaza.
Wabyitwaramo ute bikugendekeye bityo?
Abantu benshi bazakubwira bati ihangane, humura bizashira, amaherezo bizagenda neza, uzabona undi ndetse unamuruta,…ariko iyo byakugezeho uba wumva nta n’undi muntu n’umwe ku isi wari wagira ikibazo nk’icyo ufite muri ako kanya.
Aha hari ibintu ushobora gukora kugira ngo ugabanye umubabaro:
1. Gerageza kubyisohoramo:
-Shaka inshuti cyangwa umuvandimwe wisanzuraho maze ugerageze kubimuganirizaho
Ibi birimo no kuba wamuririra ku rutugu, ukarira bihagije rwose. Ibi bizagufasha kuruhuka no kurenga icyo kuri wowe wumvaga gisa n’aho ari isi yakwituye hejuru. Mu gihe ubona bigukomereye cyane, ushobora no kuba wajya kureba umuntu utanga inama (psychologue cyangwa umujyanama mu by’ihungabana), ukabimuganiriza nawe akakugira inama.
-Ntukagire ubwoba bwo kurira kandi iyo ugiye kurira si ngombwa ko uhamagara abantu. Jya ufata umwanya utekereze ku byakubayeho, nubishaka rwose ufate umusego wawe uwuririreho, haba ku mwanywa cyangwa nijoro ndetse ntugatinye no kubikora igihe ugiye koga.
2. Gerageza kwiyumva no kwiyakira
Ibuka ibintu byiza ufite kuko ntabwo ugizwe n’ibibi gusa. Iki ni ikintu gikomeye cyane kuko rimwe na rimwe abantu bakomeretse ku mutima batekereza ko ari amakosa yabo, bakumva ko nta gihe na kimwe bari bakora ikintu cyiza mu buzima bwabo. Ibi twabifata nko kwihohotera kandi ni bibi cyane kuko bikugiraho ingaruka mbi kandi nyinshi. Gerageza kwibuka ibintu byiza ujya ukora cyangwa n’ibyaba byarakubayeho, uzirikane amahirwe wahawe n’ubuzima, icyo inshuti zawe zigukundira,… Niba wowe udashoboye kubyiyibutsa, ushobora no kwegera inshuti yawe wisanzuyeho ikabigufasha.
3. Gerageza kwiyibuka no kwiyitaho
Umutima ukomeretse ushobora kugutera ‘stress’ cyane ariko ntukemere ko utuma n’umubiri wose ubigwamo. Sinzira bihagije, urye neza, ukore imyitozo ngororangingo kugira ngo ugabanye ‘stress’ mu mutwe wawe. Niba usanzwe ukunda gusa neza no kwambara neza n’ubundi komeza ubikore.
4. Jya ukomeza ukore ibintu n’ubundi wari usanzwe ukunda
Niba ukunda kujya kureba filime, n’ubundi jya ubikomeza. Niba hari igitaramo kandi ukunda ikirori ntukagitangwemo kuko bizagufasha kwibagirwa bya bibazo ufite.
5. Gerageza guhora ufite utuntu urimo gukora
Si ukuvuga ko ugomba kwiyibagiza ibyakubayeho, ariko nibura gerageza gushaka utuntu tugufatira umwanya. Iki ni igihe cyiza cyo kujya mu bikorwa bitandukanye nko guhaha, gukora isuku mu cyumba cyawe, kujya gusura inshuti, gutegura imishinga yawe uteganya,n’ibindi bintu byagufasha kubona icyo uba uhugiyeho kurusha guheranwa n’agahinda uterwa n’ibyakubayeho.
6. Ihe umwanya uhagije wo gukira
Hari abantu bihutisha ibyababayeho bagashaka guhita basubira mu buzima bwabo busanzwe batihaye umwanya uhagije. Niba ukomeretse umutima, ni ngombwa ko wiha umwanya uhagije, wo kubitekerezaho, ugashaka uko ubisohokamo ariko atari ako kanya. Kugira ngo igikomere cyo ku mutima gikire vuba cyangwa gitinde bizaterwa n’uburemere bw’icyatumye ukomereka, bitewe n’uburyo ufata icyo kibazo wagize n’uko ucyitwaramo wowe ubwawe. Ku bantu bafite umutima woroshye bikunze kubatwara igihe kirekire kugira ngo babyikuremo (aba bishobora gufata kuva ku byumweru bitatu no kugera ku mezi) ariko ku bantu bafite umutima wihangana kandi bakabifatira umwanya bashobora kumara iminsi ibiri yonyine bakaba bakize.
Hariho abantu bumva nta kintu na kimwe kizongera kubashimisha mu buzima bwabo bwose, bagahitamo kwiyahuza ibiyobyabwenge n’inzoga nyinshi, abandi kubera agahinda baba biyumvamo bagahitamo kwibabaza ubwabo ntibiyiteho cyangwa se ugasanga bababaza abandi bahuye cyangwa bari kumwe.
Si byiza kurakarira n’abataragize uruhare mu kibazo cyawe, ahubwo jya ugerageza kumva ko ibyakubayeho ari ibintu bisanzwe kandi ko nta n’uwo bitabaho, wumve ko kuba byarakubayeho abo bandi nta ruhare babifitemo kandi ntubafate nk’abanzi bawe. Ntugahite urahira ko nta wundi muntu uzongera kwizera no guha umutima wawe kuko buri gihe ubuzima buba bwiteguye kuguha amahirwe ya kabiri.
Video Abakobwa Beza
Igikomere cy'Urukundo: Wagikira Ute?
Urukundo ni rwiza, rugufasha kubaho neza, rukaguha umunezero, rukaguha ishema mu bandi,… ariko rimwe na rimwe rukagutera agahinda iyo uwo wakundaga, wihariye, wasaga n’aho wubakiyeho isi yawe agutengushye, akakwanga, akigendera.
Labels: urukundo


text:
ABAKURAMBERE N’ABAHANUZI
IGICE CYA 9 - ICYUMWERU CY’IMINSI IRINDWI
Nk’uko Isabato yatangiriye mu irema, ni na ko icyumweru cyatangiriye mu irema, kandi byakomeje kubahirizwa bityo natwe bitugeraho binyuze mu mateka ya Bibiliya. Imana ubwayo ni yo yabaze iminsi y’icyumweru cya mbere, kugira ngo ibindi byumweru bizakurikiraho bizabe ariho bihera. Yari iminsi irindwi nk’uko tuyibara. Iminsi itandatu yakoreshejwe mu irema; ku wa karindwi Imana iraruhuka, maze iraweza kandi iwugira n’umunsi umuntu azajya aruhukaho. AA 67.1
Mu mategeko yatangiwe kuri Sinayi, Imana ntiyirengagije icyumweru n’ishingiro ryacyo. Nyuma yo gutanga itegeko ngo, “Wibuke kweza umunsi w’Isabato,” ndetse n’ibigomba gukorwa mu minsi itandatu, n’ibitagomba gukorwa ku wa karindwi, yanasobanuye impamvu yo gukurikiza iminsi cy’icyumweru, ihereye ku rugero yatanze ubwayo: “Kuko iminsi itandatu ari yo Uwiteka yaremeyemo ijuru n’isi n’inyanja, n’ibirimo byose, akaruhuka ku wa karindwi: nicyo cyatumye Uwiteka aha umugisha umunsi w’Isabato, akaweza.” Kuva 20:8-11. Iyi mpamvu igaragara ko ari nziza kandi y’ukuri iyo dusobanukiwe iminsi yo kurema nk’isanzwe. Iminsi itandatu ya mbere y’ icyumweru cyose yahawe umuntu ngo ayikoreremo imirimo ye, kuko Imana yakoresheje igihe kingana n’icyo mu murimo wayo w’irema. Ku munsi wa karindwi umuntu agomba guhagarika imirimo, yibuka ikiruhuko cy’Umuremyi we. AA 67.2
Ariko gutekereza yuko ibyakozwe mu cyumweru cya mbere bitatwaye igihe gito gusa, ko ahubwo byaba byarakozwe mu myaka ibihumbi n’ibihumbi ni ukurwanya byimazeyo ishingiro ry’itegeko rya kane. Ibi bigaragaza Umuremyi nk’utegeka abantu gukurikiza icyumweru cy’iminsi irindwi yibuka igihe kitarondorwa. Ibi nabyo bisa n’uburyo ikorana n’ibyo yaremye. Ibyo kandi bituma ibyo yaremye bidasobanuka kandi bigatera umwijima mu ntekerezo. Ni ukutizera gukabije kandi guteye akaga kuruta ibindi bibi byose; kuko bihishe ibintu bidafututse na gato ku buryo n’abantu benshi bavuga ko bizera Bibiliya usanga babyemera kandi bakabyigisha. AA 67.3
“Ijambo ry’Uwiteka ni ryo ryaremye ijuru, umwuka wo mu kanwa ke ni wo waremye ingabo zo muri ryo zose. Kuko yavuze bikaba; yategeka bigakomera” Zaburi 33:6, 9. Bibiliya ntiyemera yuko isi yatwaye imyaka n’imyaka kugira ngo ive mu kintu cy’ubusa busa ihinduke nziza. Ibyanditswe Byera bivuga ko mu irema, bwiraga bugacya nk’uko byakomeje kuba mu yindi minsi yakurikiyeho. Ku iherezo rya buri munsi, habaga hari icyo Umuremyi yakoze. Mu isoza ry’icyumweru cya mbere cy’irema, hari amagambo yavuzwe ngo, “Dore amavu n’amavuko y’iremwa ry’ijuru n’isi.” Itangiriro 2:4. Ibi ntibishatse kwerekana ko icyumweru cy’irema gitandukanye n’iminsi irindwi isanzwe. Buri munsi wiswe urubyaro, kuko ariho Imana yagiye ishyiraho ikintu gishya mu murimo wayo. AA 67.4
Abashakashatsi mu byerekeye amabuye n’ubutaka, bavuga ko bafite igihamya babonye mu butaka cyemeza ko isi ifite imyaka myinshi cyane kurusha ibyo amateka yanditswe mu bitabo bya Mose yigisha. Havumbuwe amagufwa y’abantu n’ay’inyamaswa, ibisigazwa by’ibikoresho, ibiti bibaje neza, n’ibindi, byose biruta ibyo muri iki gihe, cyangwa se ibyigeze kuvumburwa, maze kubwo ibyo, abantu bumva yuko isi yari ituwe kera cyane mbere y’igihe kivugwa mu mateka y’irema, kandi abariho basumba kure abariho muri iki gihe. Uko gutekereza kwatumye abantu benshi bizera Bibiliya by’urwiyerurutso, bemeza yuko iminsi y’irema yari myinshi cyane, ko byari ibihe bidafite iherezo. AA 67.5
Ariko uretse amateka ya Bibiliya, ubwo bushakashatsi ntacyo bwagezeho. Abatekereza bahereye kubyo bavumbuye ntibashobora kugaragaza by’ukuri uko abantu, inyamaswa, n’ibiti byanganaga mbere y’Umwuzure, cyangwa se impinduka zikomeye zabayeho. Ibivumburwa mu butaka byerekana yuko imibereho y’igihe byari bikiri bizima itandukanye cyane n’iy’ubu, nyamara igihe iyo mibereho yatangiriye gishobora kuboneka gusa mu Byanditswe Byahumetswe n’Imana. Mu mateka y’Umwuzure, Umwuka Imana yahumekeraga mu bantu bayo wasobanuye ibyo ubushakashatsi mu bitabye mu butaka butajyaga kugeraho. Mu minsi ya Nowa, abantu, inyamaswa, n’ibiti binini cyane kuruta uko bimeze ubu, byahambwe ikuzimu kandi birahaguma kugira ngo bizabere abantu bazabaho nyuma, igihamya cy’uko abantu bariho mbere y’Umwuzure barimbuwe na wo. Imana yateganyije ko ibyo nibivumburwa, bizatuma abantu bizera amateka yahumetswe n’Imana; ariko abantu, kubera ibitekerezo byabo bihumye, bagwa mu mutego nk’uko abariho mbere y’Umwuzure babigenje - Ibintu Imana yabahaye kugira ngo bibagirire akamaro babihinduramo umuvumo kuko babikoresheje mu buryo budakwiriye. AA 68.1
Ni kimwe mu byo Satani akoresha ayobora abantu kwemera ibinyoma by’abatizera; kuko bashobora gutuma amategeko y’Imana atumvikana nk’uko ari, kandi bigatera abantu kwigomeka ku butegetsi bw’Imana. Satani ashyira imbaraga mu kwibasira itegeko rya kane kuko ariryo ryerekana Imana nyakuri, Umuremyi w’ijuru n’isi. AA 68.2
Imbaraga nyinshi zishyirwa mu gusobanura umurimo w’irema nk’aho rituruka ku mihindagurikire y’ibintu; maze n’Abakristo kw’izina bakemera ibyo bitekerezo bya kimuntu bihakanya Ibyanditswe Byera. Hari benshi bahakanya isesengura ry’ubuhanuzi, cyane cyane ibitabo bya Daniyeli n’Ibyahishuwe, bavuga ko ari urujijo tudashobora kubisobanukirwa; ariko kandi ugasanga abo babihakana ari na bo bakira ibitekerezo bidafite gihamya bitangwa n’abashakashatsi mu by’ubuvumbuzi bw’ibihishwe mubutaka bahakanya amateka ya Mose. Ariko niba ibyo Imana yahishuriye abantu bikomeye kubyumva, mbega uburyo kwemera imitekerereze idashyitse ku byo Imana yahishuye ari ukwihenda! AA 68.3
Hariho ibintu bimwe Uhoraho Imana yacu yahishe abantu, nyamara twe n’urubyaro rwacu yaduhishuriye Amategeko ye, kugira ngo tujye tuyakurikiza yose uko ibihe bihaye ibindi.” Gutegeka Kwa Kabiri 29:29. Uko Imana yujuje umurimo wayo w’irema ntiyigeze ibihishurira abantu; ubuhanga bw’abantu mu by’ubumenyi ntibubasha kurondora amabanga y’Isumbabyose. Imbaraga zayo mu guhanga nta wazisobanukirwa nk’uko imibereho yayo itarondoreka. AA 68.4
Imana yemeye ko umucyo mwinshi usesekara ku isi, haba mu bumenyi n’ubuhanga; nyamara iyo abahanga mu bya siyansi babisobanuye bakurikije kamere muntu, byanze bikunze imyanzuro bageraho iba atari myiza. Byaba byiza kujya impaka kubyo Imana yahishuye, niba ibyo twifashishije bitanyuranya n’ibyo dusanga mu Byanditswe Byera; ariko abareka Ijambo ry’Imana, bagashaka gutsimbarara ku mirimo yayo y’irema bifashishije amahame y’ubuhanga buhanitse bw’abantu, bagereranywa n’abasare bari mu bwato bagenda mu nyanja nini cyane batazi icyerekezo cyangwa badafite ikibayobora. Iyo abantu b’abahanga batayobowe n’ijambo ry’Imana mu bushakashatsi bwabo, bahinduka nk’abasazi iyo bagerageza kwerekana isano iri hagati y’ubuhanga buhanitse bw’abantu n’ibyo Imana yahishuriye abahanuzi bayo. Bitewe n’uko Umuremyi n’ibyo yaremye bihabanye cyane n’imyumvire yabo, kandi bakaba batashobora kubisobanura bifashishije amategeko agenga ibyaremwe, bafata amateka ya Bibiliya nk’adakwiriye kwiringirwa. Abashidikanya ukuri kw’Isezerano rya Kera n’Irishya, bashobora gutera indi ntambwe, bakanashidikanya ko Imana ibaho; nuko rero, bamara gutandukana n’imbaraga yari ibakomeje, bagasigara bakubita hirya no hino ku bitare by’ubuhemu bwabo. AA 68.5
Abo bantu baba batakaje ukwizera. Hakwiriye kubaho ukwizera kutajegajega gushingiye ku bubasha bw’Ijambo ry’Imana ritunganye. Bibiliya ntikwiriye kugeragereshwa ibitekerezo by’abantu bishingiye ku bumenyi buhanitse mu bya siyansi. Ubwenge bw’umuntu ni umuyobozi udakwiriye kwiringirwa. Abahakanyi basoma Bibiliya bagamije guhinyura, mu myumvire yabo idatunganye, bavuga ko ubuhanuzi n’ubumenyi buhanitse bwa siyansi binyuranye; kuko mu by’ukuri na bo ubwabo ntibabisobanukirwa neza, ariko ku babisobanukiwe bihagije, biruzuzanya rwose. Mose yanditse ayobowe n’Umwuka w’Imana, kandi amahame nyakuri y’ibyerekeye ubumenyi bw’ibitabye mu butaka, ntazigera ahamya ko havumbuwe ibinyuranyije n’ibyo yanditse. Ukuri kose, kwaba ukugaragarira mu biriho cyangwa uko mu byahishuwe, ntaho kunyuranya na gato mu buryo kwigaragaza. AA 69.1
Mu Ijambo ry’Imana habazwa ibibazo byinshi abashakashatsi badashobora gusubiza. Umwanya munini tuwuharira ibyo bibazo kugira ngo bitwereke akamaro bifite, ndetse no mu mibereho y’umunsi wose, tubonamo ibintu intekerezo zacu zigira iherezo, n’ubwenge twiratana, bitazigera bishobora gusobanukirwa. AA 69.2
Nyamara abahanga mu bya siyansi bibwira yuko bashobora gusobanukirwa ubuhanga bw’Imana mu byerekeye ibyo yakoze cyangwa ibyo ishobora gukora. Ibi bigaragaza ko Itavogerwa kubera amategeko yayo. Abantu bahakana cyangwa birengagiza yuko Imana ibaho, cyangwa batekereza yuko bashobora gusobanura ibintu byose, ndetse n’uburyo Umwuka wayo afasha umutima w’umuntu; ariko bakaba batacyubaha izina ryayo cyangwa ngo batinye ububasha bwayo. Benshi ntibizera imbaraga ikomeye, ntibasobanukiwe n’amategeko y’Imana cyangwa imbaraga zayo zitarondoreka ngo ubushake bwayo bukorere muri bo. Nk’uko iri jambo «amategeko agenga ibyaremwe » rikunze gukoreshwa rikubiyemo ibyo abantu bashoboye kuvumbura ku bijyanye n’amategeko agenga ibyo tubona ku isi; nyamara se ukuntu ubwenge bwabo bufite aho bugarukira! Kandi mbega uburyo bwagutse bw’ukuntu Umuremyi ashobora gukorera muri ayo mategeko yayo kandi atunganye birenze uko ibyaremwe bigira iherezo bibisobanukiwe! AA 69.3
Benshi bigisha ko ibiriho byifitiye imbaraga ibibeshaho — ko hari amategeko abigenga adahinduka, kandi ko bikoreshwa n’imbaraga yabyo bwite; bityo imikorere y’ibyaremwe ikaba ijyanye n’amategeko adahinduka ndetse n’Imana ikaba itabasha kuyavuguruza. Ubwo ni ubumenyi bupfuye, kandi budashingiye ku Ijambo ry’Imana. Ibyaremwe bikorera Umuremyi wabyo. Imana ntikuraho amategeko yayo cyangwa ngo inyuranye na yo, ahubwo ihora iyifashisha nk’ibikoresho byayo. Ibyaremwe bihamya ukubaho, ubuhanga, imbaraga ikora, ikoresha kandi ikanakorera mu mategeko y’ibyaremwe. Mu byaremwe duhora tubonamo imirimo y’Umwana na Se. Kristo aravuga ati, “Data arakora kugeza n’ubu, nanjye ndakora.” Yohana 5:17. AA 70.1
Mu ndirimbo z’Abalewi zanditswe na Nehemiya, bararirimbye bati, ” Ni wowe wenyine witwa Uhoraho! Wahanitse ijuru hejuru y’amajuru yose, waremye n’inyenyeri zose zo muri ryo. Ni wowe waremye isi n’ibiyirimo byose, urema n’inyanja n’ibiyirimo byose. Ni wowe ubeshaho ibiremwa byose, ingabo zo mu ijuru ni wowe ziramya.” Nehemiya 9:6. Ku byerekeye iyi si, umurimo w’Imana wo kurema uruzuye. Kuko “imirimo yarangiye imaze kurema isi.” Abaheburayo 4:3 Ariko imbaraga zayo ziracyakoreshwa gukomeza ibiremwa byayo. Ntabwo ari uko uburyo b’imikorere bwashyizweho ngo bukoreshe imbaraga karemano, ngo gutera k’umutima kose, guhumeka kose gukurikirane; ahubwo umwuka wose, gutera kose k’umutima byerekana ko Imana yita kuri bose “...kuko ari muri yo dukesha guhumeka no kwinyagambura, mbese no kubaho kose.” Ibyakozwe n’Intumwa 17:28. Ntabwo ari ukubera imbaraga karemano isi itanga umwero wayo uko umwaka utashye, kandi ngo ikomeze kuzenguruka izuba. Ukuboko kw’Imana kuyobora amasi kandi kukayakomereza mu myanya yayo hakurikijwe gahunda yo mu kirere. “Asohora ingabo zabyo mu mitwe, zose akazihamagara mu mazina, kuko afite imbaraga nyinshi, akagira amaboko n’ububasha, ni cyo gituma nta na kimwe kizimira.” Yesaya 40:26. AA 70.2
Kubera ubushobozi bwayo, ibimera bikura neza, ibibabi bikamera, kandi n’uburabyo bukarabya. Imana ituma “ubwatsi bumera ku misozi” (Zaburi 147:8), kandi ni yo iha ibibaya kurumbuka. “Inyamaswa zo mu ishyamba zose ku Mana ni ho zishakira ibyo kurya byazo” (Zaburi 104:20, 21), kandi n’ ikiremwa cyose gifite ubuzima uhereye ku gakoko gatoya ukageza ku muntu, byose bibeshwaho no kwishingikiriza ku bufasha bwayo. Mu magambo meza cyane y’umunyazaburi yaravuze ati, “Ibiremwa byose biguhanze amaso, bitegereje ko ubigaburira ibyo kurya byabyo ku gihe....upfumbatura igipfunsi ukabihaza ibyiza.” Zaburi 104:27, 28. Ijambo ryayo niryo rigenga ibiriho; ijuru irikingirisha ibicu maze imvura ikitegura kugwa ku isi. “Agusha amasimbi yererana nk’inyange, ikime cy’ubunyinya agikwiza hasi nk’ivu.” Zaburi 147:16. “Iyo ategetse, amazi yo ku ijuru yimbumbira hamwe, akoranya ibicu abivanye ku mpera z’isi, yohereza imirabyo mu ndiri yawo.” Yeremiya 10:13. AA 70.3
Imana ni ishingiro ry’ibintu byose. Ubumenyi nyakuri bwose buhanitse mu bya siyansi buhuza n’imirimo yayo; uburezi bwose bw’ukuri buyobora umuntu kumvira ubutegetsi bwayo. Ubumenyi buhanitse mu bya siyansi buduhishurira ibitangaza bishya; butumbagira kure kandi bugashakashaka no hasi ikuzimu kure cyane hatari hamenywa; ariko nta kintu na kimwe bukura mu bushakashatsi kinyuranya n’ibyo Imana yaduhishuriye. Ubujiji bushobora kugerageza gushyigikira ibitekerezo bipfuye bya siyansi ku byerekeye Imana, ariko igitabo cy’ibyaremwe n’Ijambo Ryanditswe birasobanurana. Niyo mpamvu duhamagarirwa gusenga Umuremyi no kugira ubwenge bwo kwiringira Ijambo ryayo. AA 70.4
Nta ntekerezo zigira iherezo zishobora gusobanukirwa byimazeyo imibereho, ububasha, ubuhanga cyangwa imirimo y’Ihoraho. Ibyanditswe Byera biravuga biti, “Mbese wabasha gucengera amayobera y’Imana? Ese wabasha gucengera ububasha bwayo? Wabigenza ute ko buri hejuru y’amajuru? Wabusobanukirwa ute ko buri ikuzimu? Uburebure bw’ububasha bwayo busumba isi, ubugari bwabwo busumba inyanja.” Yobu 11:7-9. Ibihangange mu bwenge byo mu isi ntibashobora gusobanukirwa Imana. Abantu bashobora guhora bashakashaka, bagahora biga, ariko kandi ntibabone iherezo. AA 71.1
Na none, imirimo y’irema ihamya imbaraga n’ubushobozi by’Imana. “Ijuru rivuga icyubahiro cy’Imana, isanzure ry’ijuru rigaragaza ibyo yakoze.” Zaburi 19:1. Abafata Ijambo ry’Imana nk’umujyanama wabo bazasanga ubumenyi buhanitse mu bya siyansi bubafasha kumenya Imana. “Kuko ibitaboneka byayo, ni byo bubasha bwayo buhoraho n’ubumana bwayo, bigaragara neza, uhereye ku kuremwa kw’ isi, bigaragazwa n ‘ibyo yaremye: kugira ngo batagira icyo kwireguza.”Abaroma 1:20. AA 71.2


text:
Inyigisho yo ku wa kane w’icyumweru cya 1 cy’igisibo umwaka, C
Ku wa 14/03/ 2019
Amasomo: Est,17k–m, r-t; Zab 137; Mt 7,7-12
Bavandimwe Kristu Yezu akuzwe.
Tumaze icyumweru dutangiye igisibo kandi urwo rugendo rutuganisha ku munsi mukuru wa Pasika tuzirikanamo amabango akomeye y’urupfu n´izuka bya Kristu rurakomeje. Kiliziya umubyeyi wacu ntihwema kuduhitiramo ijambo ridutunga maze tukabona imbaraga zo gukomeza urwo rugendo nta kwirara, kurambirwa no kubihirwa. Hari byinshi twazirikana nk’abakristu haba mu buzima bwacu bwa buri munsi ariko by’umwihariko muri iki gisibo. Muri aka kanya reka tuvuge ku gikwiye kuranga umukristu imbere y’abari mu kaga.
1.Umwamikazi Estera ntiyabaye ‘‘Ntibindeba’’ mu bihe bitari byoroheye abayahudi. Nk’uko isomo ribitubwira, Estera wari umwamikazi mu gihugu cy´abanyamahanga ntiyitandukanyije n´umuryango we w´abayahududi wari ugiye kwicwa. N’ubwo yari umuyahudikazi ku bw´inkomoko ntawari kumutunga n´urutoki bitewe n´umwanya w´icyubahiro yari afite. Yababaranye n´ abayahudi babonaga urupfu rwabasatiriye kandi batabona icyo bakora ngo barokoke dore ko bari bagambaniwe n´ubarusha amaboko. Mu isengesho ryuje ukwemera n´ukwizera Esitera yahungiye ku Mana ngo imuhe imbaraga z´ijambo yabwira umwami atakambira izo nzirakarengane. Uru ni urugero rwiza rw´abakoresha neza umwanya bafite bagatabariza abagirijwe babigiranye urukundo kandi bagamije kurengera ubuzima. Twebwe se nk´abakristu ni kangahe tutigora dufungura amaso ngo turebe abari mu kaga, abacura imiborogo? Ni kangahe tutagira ubutwari bwo gutabara no gutabariza abashikamiwe? Ese birakwiye ko mu mibereho yacu natwe abakristu twajya duca uyu mugani ngo ‘‘Umusonga wundi ntukubuza gusinzira’’? Ntibikwiye ko turangarana abababaye kandi wari umwanya mwiza tubonye wo kubagaragariza ko Imana ibari hafi.
2.Imana irebana abari mu kaga indoro y´urukundo rukiza. Imana ntirangarana abayo bari mu kaga kuko ari Imana y´imbabazi n´impuhwe. Mu gihe umuryango w´Imana wari mu bihe biwukomereye mu gihugu cya Misiri, Imana yabonye uko ubayeho, igira impuhwe kandi irawutabara. Ni yo ubwayo yagize iti: ‘‘Amagorwa y´umuryango wanjye uri mu Misiri narayitegereje, kandi imiborogo baterwa n´abakoresha b´imirimo narayumvise, n´imiruho barimo ndayizi’’ (Iyim 3,7).
Bavandimwe niba turi abana b´Imana mu Kuri, dukwiye kwigana Imana umubyeyi wacu mu kwitegereza, mu kumva no kumenya imiruho n´ibyago by´abavandimwe bacu, ibyo kandi bikaba ari n´ikimenyetso gifatatika cy´ubukristu nyabwo. Umukristu ntakabe “ntibindeba’’ kandi hari abari gucura imiborogo.
- Ivanjili y´uyu munsi nyuma yo kudutinyura itwemerera gushaka, gusaba, gukomanga, kuko ububyeyi bw´Imana butatuma duheba ngo twumirwe kandi turi abana bayo ikunda, Yezu yatwibukije irindi jambo rikomeye agira ati: ‘‘Ibyo mwifuza ko abandi babagirira byose namwe mubibagirire’’(Mt 7,12). Iryo jambo rizirikanywe neza hari ubwo ryaducira urubanza. Wenda twigeze kubabara bitewe n´impamvu zinyuranye cyangwa se bizanatubaho kuko ububabare n´umusaraba ari kimwe mu biranga ubuzima bwacu hano ku isi. Ubabaye wese yifuza ugira ati: ‘‘impore, ihangane, komera, dore uko ngiye kubigenza ngo ngufashe, humura ngiye kukubwirira abandushije amaboko n´ubushobozi bagire icyo bagufasha’’. Twese ijambo nk´iryo mu bihe by´amage turarikenera. Ariko kandi abakeneye kuryumva riturutse mu kanwa kacu ni benshi cyane. Mu Nkuru nziza (Mt 25) Yezu Kristu atwibutsa ko aturi iruhande mu bashonji, mu bafite inyota, mu bagenzi, mu bambaye ubusa, mu barwayi, mu mbohe, mu bapfukiranwa, mu barenganywa,…Ese aho twaba twumva uwo Yezu tukabona n´ako kaga arimo?
- Mu gisibo tugire imigambi twiha: Ukumva akababaro ka mugenzi wacu tukakagira akacu, icyo dushoboye tukagikora ngo tumutabare ni ukwigana Yezu Kristu wabonye agahinda, ubutindi n´urupfu bya muntu,akiyemeza inzira y´umusaraba ngo muntu agire ubuzima. Kwa kwigomwa kwacu Kiliziya idushishikariza mu gisibo kunajyane no kugira icyo tumarira abababaye. Twisabire kandi dusabirane ingabire yo kuvugira no kuvuganira abababaye tubigiranye urukundo. Urukundo n´impuhwe bidushoboze gutsinda ubwikunde butuma twumva umusonga wacu gusa uw´abandi ntugire icyo utubwira. Mu gutekereza ku bababaye tujye kandi tunibuka roho zo mu Purugatori zihora zikeneye isengesho ryacu.
Bikiramariya umubyeyi wacu adusabire.
Padiri Fraterne NAHIMANA


text:
Nyamasheke: Baciye ukubiri n’imyumvire ishaje yo guhingira inda gusa
Yanditswe na Ingabire Rugira Alice
Abaturage bo mu murenge wa Cyato mu Karere ka Nyamasheke mu Ntara y’Iburengerazuba, barishimira ko basigaye bafashwa guhinga kijyambere bakabona umusaruro ushimishije, bitandukanye n’imyaka myinshi bamaze bahinga mu buryo bwa gakondo.
Abaganiriye n’Imvaho Nshya bagaragaje ko muri iyi myaka 25 ubuyobozi bwababaye hafi cyane, bubafasha kuva ku myumvire ishaje yo guhingira inda gusa, ahubwo bamenya ko bakwiye guhinga bagamije kwizaha no gusagurira amasoko.
Hagenimana Diogene utuye mu murenge wa Cyato, yagize ati: “Imiyoborere myiza yatumye tuva mu bwigunge twaterwaga no kudahinga ngo tweze, twakoraga ubuhinzi bwa gakondo tutazi guhinga imbuto nziza ntitunafumbire, buri wese yarirwarizaga.
Ariko ubu turashima ko twegerejwe serivisi z’ubuhinzi n’ubworozi, turorora tukabona ifumbire yo gufumbira imirima yacu, tukayivanga n’ifumbire mvaruganda none dusigaye tweza nta kibazo dufite imirire ihagaze neza mu murenge wa Cyato.”
Munezero Dative na we utuye mu murenge wa Cyato yunzemo ati “Turashima abayobozi bacu badufashije gusohoka mu bibazo by’ibura ry’ibiribwa byari bitwugarije, batwegereje abajyanama mu buhinzi baradufasha cyane, hamwe n’ikigo k’igihugu cy’ubuhinzi n’ubworozi RAB kitugezaho imbuto zishobokanye n’ubutaka bwacu.
Duhinga urutoki rwiza cyane, ibigori ibishyimbo birera ku buryo twihaza tukazeza ibyo twahinze tugifite umusaruro wa mbere, turabishima cyane kuko byadukuye mu bukene”.
Yunzemo ati: “Ku ruhande rwange niteje imbere, naguze imodoka imfasha kugeza umusaruro ku isoko, ikindi mbona ubushobozi bwo kwishyurira abana bange amashuri, kandi navuguruye inzu yange yendaga kungwaho.
Naguze n’amatungo, inka n’intama ku buryo amaze kugwira, mbona ibiribwa bihagije, tukanywa amata tumeze neza ibyo tubikesha imiyoborere myiza ituba hafi, abayobozi baratwegera bakaduha ibitekerezo n’inama zidufasha mu iterambere.”
Ndanga Janvier, Umunyamabanga Nshingwabikorwa w’Umurenge wa Cyato ashima imyumvire y’abaturage b’uyu murenge yazamutse, bakikura mu bukene.
Abasaba kutirara bagakomeza gukunda umurimo kugira ngo ubukungu bwabo bukomeze kuzamuka.
Yagize ati: “Abaturage barashimwa imyumvire yabo yazamutse by’umwihariko abahinzi baretse ubuhinzi bwa gakondo, bemera kujyana n’ikerekezo igihugu kifuza, barahinga kijyambere bakoresha amafumbire none byatanze umusaruro.
Barishimye ntibagisuhuka bageze kure, bubatse amazu, bishyurira abana babo amashuri bamwe barangije kwiga bafite imirimo ibabeshejeho, tuzakomeza kubegera kuko nta bwo twakwirara ngo twumve ko twageze iyo tujya ahubwo tugiye kurushaho gukora cyane, bityo dukomeze kugera aheza. ”
Umurenge wa Cyato ni umwe mu mirenge 12 igize Akarere ka Nyamasheke mu Ntara y’Iburengerazuba, ni umurenge wiganjemo abakora imirimo ishingiye ku buhinzi n’ubworozi.


text:
Akenshi abasomana bagamije gushimishanya iyo ubitegereza usanga bahumirije. Iyi nkuru iragaragaza impamvu eshanu zituma abantu bahumiriza iyo bari gusomana.
1.Kureka iminwa ikivugira
Ubusanzwe umunwa ni cyo gice cy’umubiri kidufasha mu kuvuga, uretse kuvuga ngo usohore amagambo mu rukundo hari amagambo atabasha kuvugika akenshi aba ari nk’ibyiyumviro umuntu yagira ariko atabasha kubona uburyo abigaragaza ugasanga mu gusomana n’umukunzi wawe nibwo buryo bwonyine wakoresha iminwa yawe mu kuvuga bimwe bikuri ku mutima.
2.Kugaragaza umunezero
Akenshi mu kugaragaza ibyishimo dufunga amaso ; hari abafunga amaso bishimiye indirimbo nziza bari kumva, hari ufunga amaso ari kuramya ahimbaza kandi ahimbawe, hari uryoherwa n’isengesho agahumiriza, iyo dusinziriye nawo ni umunezero dufunga amaso, turi kurya cyangwa tunywa ikintu kiryohereye abenshi turahumiriza. No mu gusomana ababikora bombi baba banezerewe, bityo bagafunga amaso.
3.Ikimenyetso cy’icyizere
Nta mpamvu n’imwe uba ufite mu gukanura cyane iyo uri ahantu wizeye kandi ufite umutekano. Nk’uko wakemera guhumiriza umuntu wizeye akagufata ukuboko akakuyobora cyangwa waba urwaye umuntu wizeye akakurandata ni nako iyo uri gusomana n’umukunzi wawe ufunga amaso nk’ikimenyetso cy’ikizere umufitiye, ibintu bigaragaza ko nta rwikekwe uriho.
4.Kwirinda kirogoya
Iyo ibice byose 5 by’ibyumviro bias n’ibifunze, niho ibindi bice by’ingenzi bitinzwa imbaraga zidasanzwe zo gukora cyane. Ibi wabihamirizwa cyane n’ababana n’ubumuga bwo kutabona cyangwa bwo kutumva. Mu gihe cyo gusomana rero, gufunga amaso bituma wita cyane ku gikorwa urimo ndetse iminwa n’ibindi birebwa n’icyo gikorwa bigatizwa umurindi bityo icyo ari cyo cyose cyaza kukurogoye binyuze mu maso ukacyirinda ukarushaho kuryoherwa n’ibyo urimo.
5.Kwita cyane ku gikorwa urimo
Ibi bigaragaza ko utari kwinginga igikorwa urimo, ahubwo uwo uri gusoma nawe ari kugusoma niyo mpamvu byitwa gusomana atari ugusoma gusa. Bivuze ngo si igikorwa ngira cyangwa ngirira ahubwo ni igikorwa ngirana, gikorerwa hamwe. Iyo uhumirije uri muri iki gikorwa bigufasha kuba ari cyo utekerezaho gusa ukaba ari nacyo witaho cyane gusa ndetse ukanaryoherwa n’urukundo kurushaho. Niba wajyaga ukora ikosa ryo gusomana n’umukunzi wawe ufunguye amaso, itoze kubikosora uge ubikora ufunze amaso uzarushaho kwishimira icyo gikorwa birenze uko byajyaga bikugendekera.


text:
Iyi nyubako igizwe n’inzu 28 biteganyijwe ko ishobora gutuzwamo imiryango 90. Ije nyuma y’indi yayibanjirije yari igizwe n’inzu 10 yatujwemo imiryango umunani ikaba ifite agaciro ka miliyoni 100 Frw.
Ubusanzwe iyo imvura iguye ari nyinshi iyi ruhurura ihuriweho n’imirenge itandukanye, Nyamirambo, Gitega na Kimisagara ishobora gushyira ubuzima bw’abayituriye mu kaga bitewe nuko ikunze kuzura ndetse byinshi bikangirika.
Umuyobozi ushinzwe igenamigambi mu Mujyi wa Kigali, Marie Solange Muhirwa yabwiye The New Times ko umushinga ugamije guhindura imibereho myiza no guhindura Mpazi ahantu hashobora guturwa binyuze mu myubakire mishya.
Izo nzu zirikubakwa ku buryo bushobora kuzafasha abahatuye kubona iby’ibanze nkenerwa birimo amazi, imihanda, umuriro w’amashanyarazi n’uburyo buboneye bwo kubikamo imyanda.
Amacumbi ari kubakwa kuri Mpazi aherereye aho n’ubundi mu gihe cy’imvura yashobora kurengerwa n’imyuzure.
Yagize ati “Inzu za mbere 10 zaduhaye imbaraga, duhita dutangira gushakisha amafaranga. Ubu tugiye kuzuza izindi 28 kandi twizeye ko abazazihabwa bazatangira gutuzwamo muri Nzeri.”
Muhirwa yasobanuye ko umushinga wagizwemo uruhare n’abahatuye kuko bishakiye ubutaka bwubatsweho.
Ati “Uruhare rwabo ni ubutaka twubatseho, hanyuma umujyi wa Kigali ukora ibisigaye. Urugero n’uko kuri ayo mazu 28 ari kubakwa ku butaka bwatanzwe n’imiryango irindwi.”
Ayo mazu ari kubakwa, ubuyobozi bw’Umujyi wa Kigali buzayatanga hagendewe ku ngano y’ubutaka buri muryango watanze gusa andi asigaye azatuzwamo abatishoboye.
Yagize ati “Tureba ingano y’ubutaka bwatanzwe n’umuntu, nubwo hari aho twabonye bamwe bahitamo nk’icyumba kimwe cyo kubamo naho ibindi bisigaye bakabikodesha aho kuba muri ya nzu y’ibyumba bitatu.”
Uyu muyobozi yasobanuye ko hagiye kubakwa izindi nzu ebyiri z’amagorofa buri imwe igizwe n’inzu 28.
Abagenerwabikorwa b’uyu mushinga bagaragaje ko uzabagabanyiriza guhangayika no kujujubywa n’amazi y’imvura nkuko Christensia Ntabumvayino yabigarutseho.
Ati “Hari igihe habaga umwuzure ahantu hose. Byari biteye impungenge. Turi kubona imyubakire igezweho kandi twishimiye ko ari ibyacu biri kubakwa. Twizeye guverinoma kuko gahunda yayo kuri twe buri gihe aba ari nziza.”
Minisiteri y’Ibikorwa remezo ivuga ko abantu bashora imari mu kubaka imitungo itimukanwa n’inzu zirimo bakwiye gushora mu kubaka inzu zihendutse kugira ngo igihugu kibone amacumbi aciriritse.


text:
Isomo rya 1: Iyimukamisiri 19, 1-2.9-11.16-20
Mu kwezi kwa gatatu nyuma y’aho Abayisraheli baviriye mu Misiri, uwo munsi nyine bagera mu butayu bwa Sinayi. Bari bahagurutse i Refidimu, bataha mu butayu bwa Sinayi, nuko baca ingando muri ubwo butayu. Israheli ica ingando aho ngaho, hateganye n’umusozi. Uhoraho abwira Musa ati « Dore ngiye kugusanga ndi mu gicu kibuditse, kugira ngo imbaga ishobore kumva uko nzaba mvugana nawe, kandi nawe ubwawe bashobore kukwizera ubudatezuka.» Nuko Musa amenyesha Uhoraho igisubizo cy’imbaga. Uhoraho abwira Musa ati «Genda usange rubanda maze ubatunganye none n’ejo; bamese imyambaro yabo. Bazabe biteguye ku munsi wa gatatu, kuko ku munsi wa gatatu nyine ari bwo Uhoraho azamanukira ku musozi wa Sinayi imbaga yose ibyirebera.»
Ku munsi wa gatatu bugicya, inkuba zirahinda ; imirabyo irarabya, igicu kirabudika hejuru y’umusozi, n’ijwi ry’impanda rirororna cyane ; maze imbaga yose aho iri mu ngando iradagadwa. Musa asohora imbaga mu ngando ngo basanganire Imana, maze bahagarara munsi y’umusozi. Umusozi wa Sinayi wose wacucumukaga umwotsi, kuko Uhoraho yari yawumanukiyeho mu muriro; umwotsi wawo wacucumukaga nk’uw’itanura, n’umusozi wose ukanyeganyega bikomeye. Imyoromo y’impanda igenda irushaho gusakabaka : Musa yaravugaga, maze Imana ikamusubirisha imyoromo y’inkuba. Uhoraho rero amanukira ku musozi wa Sinayi, mu mpinga yawo, maze Uhoraho ahamagara Musa ngo aze mu mpinga y’umusozi; nuko Musa azamuka umusozi.
Indirimbo: Daniyeli 3, 52, 53, 54, 55a, 55b, 56
R/ Himbazwa kandi uratwe iteka ryose !
Singizwa Nyagasani, Mana y’abasekuruza bacu :
R/ Himbazwa kandi uratwe iteka ryose !
Nihasingizwe izina ryawe ritagatifu ryuje ikuzo:
R/ Himbazwa kandi uratwe iteka ryose !
Singirizwa mu Ngoro y’ikuzo ryawe ritagatifu:
R/ Himbazwa kandi uratwe iteka ryose !
Singirizwa ku ntebe yawe y’ubwami:
R/ Himbazwa kandi uratwe iteka ryose !
Singizwa, wowe umenya iby’ikuzimu :
R/ Himbazwa kandi uratwe iteka ryose !
Singizwa wowe utetse ku bakerubimu:
R/ Himbazwa kandi uratwe iteka ryose !
Singirizwa mu bushorishori bw’ijuru:
R/ Himbazwa kandi uratwe iteka ryose !
Ivanjili ya Mutagatifu Matayo 13,10-17
Muri icyo gihe, abigishwa begera Yezu baramubaza bati «Igituma ubabwira mu migani ni iki ?» Arabasubiza ati «Mwebweho mwahawe kumenya amabanga y’Ingoma y’ijuru ; naho bo ntibabihawe. Kuko ufite byinshi ari we uzongererwa agakungahara; naho ufite bike, n’icyo yari afite bazakimwaka. Ni cyo kintera kubabwirira mu migani, kuko bareba ntibabone, batega amatwi ntibumve kandi ntibasobanukirwe. Bityo ubuhanuzi bwa Izayi bubuzurizwaho, ngo « Kumva muzumva, ariko ntimuzasobanukirwa ; kureba muzareba, ariko ntimuzabona. Kuko umutima w’uwo muryango unangiye, bipfutse amatwi bahunza n’amaso bagira ngo batabona, bagira ngo batumva, bagira ngo umutima wabo udasobanukirwa, bakisubiraho nkabakiza !’ Mwebweho, amaso yanyu arahirwa kuko abona, n’amatwi yanyu arahirwa kuko yumva. Ndababwira ukuri : abahanuzi benshi n’intungane nyinshi bifuje kubona ibyo muruzi ntibabibona, kumva ibyo mwumva ntibabyumva ! »


text:
Amajyepfo : Guverineri arizeza abubatse amashuri batarahembwa ko bagiye guhembwa vuba
Ubuyobozi bw’intara y’amajyepfo bwatangaje ko bugiye gukemura ikibazo cy’abubatse ibyumba by’amashuri, bavuga ko bambuwe.
Bamwe mu bubatse ibi byumba bavuga ko bamaze igihe kigeze mu mezi 8 bategereje amafaranga yabo, ariko barabuze aho babariza ibijyanye no kwishyurwa, kuko babazaga ubuyobozi bw’amashuri bubatse, bukababwira ko butajya buhabwa ingengo y’imari yo gukemura ikibazo nk’icyo.
Kamana Pierree[izina ryahinduwe] ni umwe mu bubatse ibyumba by’amashuri mu karere ka Kamonyi. Uyu mugabo avuga ko bamusigayemo amafaranga ageze mu bihumbi 200 frw, yifuza ko yakwishyurwa kugirango azamufashe mu kujyana ku ishuri umwana we watsinze ikizamini cya leta, ariko ngo aracyashidikanya.”
Agira ati “ Twarahebye rwose, byibura se ngo bayampe nijyanire umwana ku ishuri? Ni ikibazo cyaturenze.”
Mu mezi nk’atatu ashize, umunyamakuru wa The Source Post yavuganye n’ubuyobozi bw’akarere ka Kamonyi, kuri iki kibqazo, butangaza ko burimo kugikurikirana ngo abakoze bahembwe vuba.
Ubuyobozi bw’intara y’amajyepfo butangaza ko hari ikirimo gukorwa ngo bishyurwe.
Madamu Kayitesi Alice, umuyobozi w’iyi ntara ati “Twubaka ibi byumba by’amashuri, harimo abaturage koko batahise babona amafaranga na cyane ko hari ibikorwa byari byateganyijwe ko byakabaye byarakozwe mu miganda, ntibikunde ko bikorwamo, harimo n’aho imirimo yiyongeraga, twasoje iki gikorwa rero dufiye imyenda imwe y’abaturage kandi turayizi, mu ntara y’amajyepfo mu turere twose”.
Akomeza avuga ko aya mafaranga yabonetse, ati “Tunashimira ko minisiteri y’uburezi yatwunganiye mu kubona amafaranga yishyura iyo myenda, yarabonetse hirya no hino mu turere ndetse abenshi batangiye kwishyurwa, icyo namaraho impungenge abaturage ni uko ikibazo cyabo tukizi kandi cyatangiye gukemurwa. Gusa icyo tuza gukora ni ukubyihutisha kuko amafaranga y’iyo myenda yari yabazwe, yose yarabonetse.”
Muri iyi ntara hubatswe ibyumba by’amashuri bisaga ibihumbi 4.